بەیاننامە/ حیزبی دێمۆكرات: رێژیم دەیهەوێ خەڵکی بەدوو دەستەی دەنگدەر و تەحریم كردوو دابەش بكات و یەکگرتووییان بشێوێنێ\nزایینی: ٢٠-٠٦-٢٠١٣ - هەتاوی: ١٣٩٢/٠٣/٣٠ - ١٧:٤١ تاران قه‌باره‌ی فۆنت:\nكوردستان میدیا: دەفتەری سیاسیی حیزبی دێمۆكراتی كوردستانی ئێران لەپێوەندیی هەڵبژاردنەكانی سەركۆماریی و ئەنجامەكەی بەیاننامەیەكی بڵاو كردەوە و تێیدا هاتووە، پێویستە بەشدارانی هەڵبژاردن و تەحریم كردووەكان رێز لەیەكتری بگرن.\nبەیاننامەی دەفتەری سیاسی حیزبی دێمۆكراتی كوردستانی ئێران لەپێوەندی لەگەڵ بەنا‌و هەڵبژاردنی سەركۆماریی و ئاكامەكانی\nرێژیمی كۆماری ئیسلامی ئێران بە پێی بەرنامەی دارێژراو رۆژی ٢٤ ی جۆزەردانی ساڵی ١٣٩٢ی هەتاوی بەناو هەڵبژاردنی سەرۆك كۆماری و هەڵبژاردنی شۆراكانی شار و دێی بەڕێوە برد.\nئەو هەڵبژاردنە لە هەلومەرجێكدا بەڕێوە برا كە تاقیكاری ئەمجۆرە هەڵبژاردنانە‌و بێ‌ئاكام بوونەكانی بۆ زۆربەی خەڵك و هێز و لایەنە سیاسییەكانی ئۆپۆزیسیۆن و تەنانەت ناڕازییانی نێو دەسەڵاتیش دەركەوتبوو و هەر بۆیەش بە شێوەیەكی كەم وێنە و بە رادەیەكی نزیك بە تەواوی لایەنەكانی ئۆپۆزیسیۆن و بەشێك لەناڕازیانی نێو دەسەڵات شانۆسازی هەڵبژاردنی سەرۆك كۆماریان تەحریم كرد.\nبەرین بوونی ئەو تەحریمە بە رادەیەك بوو كە رێژیمی بە تەواوی نیگەران كرد و رێبەری رێژیمی ناچار كرد داوا بكا ئەوانەش كە پشتیوانی لە رێژیم ناكەن بە خاتری وڵات بەشداری لە هەڵبژاردندا بكەن. بە كردەوەش جۆرێك موهەندیسی بەنا‌و هەڵبژرادنەكەی كرد و پلانی وای داڕشت كە تا رادەیەك ناڕازییانی نێو بازنەی رێژیم بە بەشداری كردن و ئامادەبوون لەسەر سەندوقەكانی دەنگدان رازی بكا. ئەوەش لە حالێكدا بوو كە پێشتر شۆرای نیگابان تەنیا ٨كەس لەوانەی تەئیدی سەلاحییەت كردبوو، كە هەموویان لە مۆرە دەست چێنكراوەكانی خامنەیی بن و دەرچوونی هەركامیان بۆ ناوبراو فەرقی نەبێ، بۆ ئەوەی كە لەرەوتی هەڵبژاردنەكاندا ناچار بە راسپاردە بۆ كەسێكی تایبەتی نەبێ و پێویستیش بەدەست بردن لەسندووقەكان و گۆڕینی دەنگەكان نەكا. جیا لەوە بۆ ئەوەی خەڵك بەرە و سندوقەكانی دەنگدان هان بدا و پەلكێشان بكا شانۆی هەڵبژاردنی سەرۆك كۆماریی هاوكات و لە هەر شار و شوێنێك لە یەك شوێن و لە یەك كاتدا لەگەڵ هەڵبژاردنی شۆرای شار و دێدا بەڕێوەی برد، هەتا وا نیشان بدا كە بەشداری خەڵك پێشوازی لە هەڵبژاردنی سەرۆك كۆماری و پشتیوانی لەرێژیمە، هەر بۆیە لە رواڵەتدا دەنگ وەرگرتن و دەنگ بژاردنێكی بێ كێشە و لە واقیع و لەناوەرۆكدا هەڵبژاردنێكی نادێمۆكراتیك بەڕێوە چوو.\nرێژیمی كۆماری ئیسلامی و شەخسی خامنەیی لە بێ كێشە بەڕێوە چوون و بەشداری بەشێكی زیاتر لەخەڵك لەو شانۆسازییەدا رەزامەندی خویان دەڕبڕی و بەشداریی ٣٦میلیون كەسیان لەو هەڵبژرادنەدا بە پشتیوانی خەڵك لەو رێژیمە نیشاندا و بە پوچەڵكردنەوەی هەڵویستی تەحریم دانا.\nپێویستە بگوترێ بە پێ ئاماری خودی رێژیم ٥٦ میلیون كەس لەئێران خاوەنی مەرجی دەنگدان بوون كە لەو رێژەیە ٣٦ میلیون كەس چوونە سەر سەندوقەكانی دەنگدان و دەری خست كە نزیك بە ٢٠ میلیون كەس لەوانەی خاوەنی مەرجی دەنگدان بوون لەبەشداری كردن لەو هەڵبژاردنە خۆیان بواردوە.\nلەو ٣٦ میلیون دەنگەش هەر بە پێ راگەیاندنی وەزارەتی ناوخۆ نزیك بە یەك میلیون و سێ سەد هەزار دەنگی باتڵ هەبوو كە ئەم رێژانە ناتوانن ئیدعای رێژیم بۆ بەشداری ٧٢لە سەدی خەڵك لەو هەڵبژاردنەدا بسەلمێنێ.\nئەوەش روونە كە بەشی زۆری ئەوانەی بەشداری هەڵبژاردنیان كرد نە بۆ پشتیوانی لەرێژیم، بەڵكوو بۆ ناگووتن بە رێژیم و دەنگدان بە كاندیدایەك بوو كە ئەو مەبەستە دەربخا.\nلە رەوتی پڕوپاگەندەی هەڵبژاردندا كاندیداكان وێڕای رەخنە لە كردەوەكانی دەوڵەتی پێشوو، هێندی وادە و بەڵینیاندا كە گۆیا دۆخی نالەباری ئابووری وڵات و بژێویی خەڵك باش دەكەن و كێشەكانیان لەگەڵ دونیای دەروەوە چارەسەر دەكەن. ئەوەش لە حالێكدایە كە هەر لە رەوتی پڕوپاگەندەكانی هەڵبژاردندا بە چەند جار كاندیدا دەستچین كراوەكان وریا دەكرانەوە كە بەڵێنی وا نەدەن و لە مەسەلەیەك نەدوێن كە لە دەسەڵاتی سەرۆك كۆمار بەدەرن، بە كردەوەش و تارادەیەكیش بەپێی یاسا سەرۆك كۆمار لەرێژیمی كۆماری ئێسلامی ئێراندا تەنیا بەڕێوەبەری ئەمری رێبەرە و دەوری لە سیاسەتدانان و بڕیاری گرنیگدا نیە.\nخۆ ئەگەر وا دابنێن ئەوەی رێژیم لە پێوەندی لەگەڵ بەشداری خەڵك لە هەڵبژاردندا ئیدعای دەكا راستن، دەبێ‌ئەوەش لەبەرچاو بێ‌كە هەم لە ئێران و لە رێژیمی پێشووشدا و هەم لەوڵاتانی دراوسێ‌و لەژێرحاكمییەتی دیكتاتۆریدا زۆر هەڵبژاردن بەڕێوەچوون كە ئاكامی زیاتر لە 90 لەسەدیان بۆ رێژیمەكان لێدەكەوتەوە، بەڵام كاتێك هەڵوێستی دژ بە دیكتاتۆری هاتە ئاراوە لەو رێژانە نەك خەبەرێك نەبوو راست بە پێچەوانەوە دەرچوون.\nئەوانەی بەم وەزعەوە و بە سەركەوتنی هەڵبژاردنی موهەندیسی كراوی رێژیم دڵخۆشن و تانە لە تەحریم و لە تەحریم كردووەكان دەدەن پێویستە ئەوەیان لەبەرچاو بێ‌كە دابەشكردنی خەڵك بە دەنگدەر و تەحریمكردوو كە هەر دووكیان هەڵوێستی ناگووتن بە رێژیمیان مەبەست بووە، زەربە لە یەكگرتوویی خەڵك دەدەن و داهاتووش دەری دەخا كە ئەم جۆرە شانۆسازیانە شوێنێكی ئەرێنی لەسەر كرانەوی كەش و هەوای سیاسی دانانێن، چوونكە بڕیاردەری سەرەكی لە رێژیمی كۆماری ئیسلامی ئێراندا شێوازێكی لەو چەشنە بە قازانجی رێژیم و درێژەی دەسەڵاتەكەی نازانێ.\nئاكامی ئەو هەڵبژاردنە و براوە دەستنیشان كراوەكەی، یانی ئاغای رووحانی كە لایەنگریی ئیسلاح تەڵەبانی لە پشت بوو، بێ‌ئەوەی خۆی بە ئیسلاحتەڵەب بزانێ، لەلایەن هێندی وڵاتانی رۆژئاواییەوە پێشوازی لێكرا، بەو هیوایە كە دەرگا داخراوەكانی كێشە بنەڕەتییەكانی رێژیم لەگەڵ دونیای دەرەوە بكاتەوە‌و لەئاكامدا فشارە ئابوورییەكان سووك ببن، ئەو چاوەڕوانییە بێجگە لەوەی هەڵوێستێكی بە پەلەیە، مانای ئەوەیە كە گیر وگرفتی ئەو وڵاتانە لەگەڵ رێژیمی كۆماری ئیسلامی ئێران فەرقی هەیە لەگەڵ ئەم داخوازیانە كە كۆمەڵانی خەڵكی ئێران لە ئازادی، دێمۆكراسی، مافی نەتەوایەتی، عەداڵەت و دادپەروەری و بەرابەری ژن و پیاو لە خێزان و لە كۆمەڵدا هەیانە و ئەوانەش شتێكن كە لەگەڵ ئیدئولوژیەك كە كۆماری ئیسلامی پێی پابەندە لە ناتەباییدان، هەر چەند وێ ناچێ رێژیم لەم سیاسەتەی پێشووی پاشگەز بێتەوە و پێشوازی وڵاتان بكاتە واقعیێەت.\nئەوەی بۆ نەتەوەكان و خەڵكی ئێران گرینگە ئەوەیە كە تەحریم كردووەكان رێز بۆ ئیرادەی بەشدار بووانی هەڵبژاردن دابنێنن و دەنگدەرانیش رێز بۆ ئەو كەس و حیزب و لایەنە سیاسییانە دابنێن كە ئەوانیش بە مەبەستی "نا" گووتن بە رێژیم هەڵوێستی بایكۆتی شانۆسازی هەڵبژاردنیان گرتە بەر.\nسەركەوتنی رووحانی لەو هەڵبژاردنەدا هەرچەند مانای ناگووتن بە رێبەر و هاوفكرانی دەبەخشی، بەڵام ئەگەر ئیرادەی خامنەیی بۆ ئاڵوگۆڕێكی بەرتەسك و قبوولی قەیرانی بوونی وەزعی وڵات و دەرچوون لەو وەزعەی لە پشت نەبێ‌وێ ناچێ‌بتوانێ‌سەرچاوەی تەنانەت ئەو ئاڵوگۆڕە بەرتەسكەش بێ‌كە ئیدیعای دەكا. هەر وەك رەفسنجانی‌و خاتەمیش لە سەردەمی سەرۆك كۆماری خۆیاندا چیان بۆ نەكرا و دانیان بە بێ‌دەسەڵاتی خۆیان نا.\nئەركی خەڵكی ئێران بە گشتی پاش ئەو بەناو هەڵبژاردنە ئەوەیە كە بە شێوەیەكی تێكرایی و بە جیددی لەسەر داخوازە سیاسی و ئەساسییەكانی خۆیان سوور و پێداگر بن و ئەو واقعییەتە لەبەرچاو بگرن كە لەمپەڕی سەر رێگای دێمۆكراسی و مافە نەتەوایەتییەكان و عەداڵەت و ئابوورییەكی سالم و خوشگوزەرانی خەڵك و لە نێوبردنی جیاوازی دانان و هەڵاواردن بە ئاڵوگۆڕی مۆرەكانی نێو دەسەڵات و یەك لەوان سەرۆك كۆمار نایەتە دیی، بەڵكوو یاسای بنەڕەتی، دەسەڵاتی بێسنووری رێبەر، وەڵامدەر نەبوونی رێبەر لە بەرانبەر خەڵكدا، دەوری سوپای پاسداران و دەسەڵاتی فرەرەهەندی و دەست بەسەرداگرتنی سامانی وڵات لە لایەن ئەو سوپایەوە و دەوری شۆرای نیگابان و بەگشتی بوونی ئەو رێژیمە لە تەواوییەتی خۆیدا لەمپەڕی ئەسلین لەسەر رێگای دێمۆكراسی و بەداخەوە هیچ بەناو ئیسلاحتەڵەبێكیش بەرنامەی بۆ لا بردنی ئەو لەمپەرانە نییە و تەنانەت لێیشی نادوین و باوەڕیان بە سووڕانەوە لە بازنەی ناچاربوون لە هەڵبژاردن لە نێوان خەراپ و خەراپتردا هەیە كە ئەوە ویستە ئەسڵییەكانی خەڵكی ئێران ناهێنێتە دی.\nئەوەش كە بەشی زیاتری خاوەن مەرجەكانی دەنگدان چوونە سەر سندووقەكانی دەنگدان حقانیەتێكی ئەوتۆ بۆ رێژیم ناسەلمێنێ، بۆ مەگەر لە رێفراندومی ساڵی ١٣٥٨دا كە بێجگە لە كورد و هێزە سیاسییەكانی كە ریفراندومیان بە هۆی نادێمۆكراتیك بوون تەحریم كرد، بە قسەی رێژیم ٩٠ لە سەدی خەڵك دەنگیان بە دامەزراندنی نیزامی كۆماری ئیسلامی نەدا؟ كە ئەمرۆ هەڵوێستی كورد بۆتە هەڵوێستێكی مێژوویی و زۆربەی دەنگدەران بەو رێژیمەش، ئێستا لێی بێزران و لەو دەنگە كە داویانە پەشیمانن.\nرووحانی براوەی ئەو هەڵبژاردنە لەپڕوپاگەندەی هەڵبژاردندا لە ئاشتی نەتەوەیی دەدوا كە دیارە مەبەستی ئاشتی لە چوارچێوەی لایەنەكانی نێو رێژیم دایە بۆ ئەوی دردۆنگییەكانی نێوانیان بڕەوەێنێتەوە‌و لە ناكۆكیەكانیان كەم بكرێتەوە كە ئەگەر لەو پێوەندییەدا سەركەوتوو بێ‌چ خێرێكی بۆ خەڵك لێدەكەوێتەوە؟\nداوەری لەسەر ئەوە كە رووحانی لە نێوان وەفادار بوون بە بەڵێنییە بەرتەسكەكانی و وەفادارمانەوەی وەك رابردوو بە خامنەیی قورسایی بەكام لادا دادەخا رەنگە زوو بێ‌و داهاتوو ئەوەمان پتر و روونتر بۆ دەردەخا و تاقیكاریەكی دیكە دەخاتە بەرچاوی كۆمەڵانی خەڵكی ئێران و بیروڕای گشتی جیهانی.\nبەگشتی ئاكامی هەڵبژاردنی سەرۆك كۆمار لە ئێراندا شتێك نییە كە حقانیەتی بەشداریی لە هەڵبژاردندا بسەلمێنێ‌یا هەڵوێستی بایكوت كردن بە نەشیاو دەربخا، چوونكە لە هەردوو حاڵەتدا مەبەست ناگووتن بە رێژیمێك بوو كە لەو هەڵبژاردنەدا خۆی بە سەركوتوو دەزانێ.\n٣٠ی جۆزەردانی ١٣٩٢ی هەتاوی\n٢٠ی ژوئەنی ٢٠١٣ی زایینی


سەرۆكی پەرلەمان بۆ یادی سەد ساڵەی سایكس بیكۆ پەیامێك ڕادەگەیەنێت\nIsmail 16/05/2016 - 13:38 بڵاوکراوەتەوە لە هەواڵ/كوردستانی\nسەرۆكی پەرلەمانی كوردستان لەیادی جێبەجێكردنی پەیماننامەی سایكس بیكۆدا پەیامێك ڕادەگەیەنێت و ئاماژە بەوە دەكات لە ئێستادا هەندێ هێزی كوردی هەن، كە درێژە پێدەری تۆخ كردنەوەی ئەو سنورانەن كە كورد بە درێژایی دەیان ساڵ، بۆ نەهێشتنیان قوربانیی داوە.ئەگەر گەلی كورد قوربانی سنورە داڕێژراوەكانی ناوچەكەیە، ئەوا ئەمڕۆ كەمینەیەك لە ڕەوتی بەرفراوانی مەیدانی كوردایەتی، سنور لە نێوان پارچەكانی كوردستاندا دروست دەكەن.\nیوسف محمد سەرۆكی پەرلەمانی كوردستان لە ڕاگەیەنراوێكدا كەوێنەیەكی دەست كوردیو كەوتوە ڕایگەیاندوە" پاش سەد ساڵ له داڕشتنی سنوری دژ بە خواستی خۆمان، كاتی ئەوەیە نەك سنورەكانی سەر خاك، بەڵكو سنورەكانی نێوان كۆمەڵگا و پێكهاتە و زاراوەكانمان نەهێڵین. ئەمەش بە حكومەت و ئیرادەیەكی نیشتمانی دەكرێت. بە بونی دیموكراسی ڕاستەقینە دێتەدی."\nسەد ساڵ لەمەوپێش هێزە ئەوروپیەكان، بە تایبەت بەریتانیا و فەرەنسا، كەوتنە پلانی ئەوەی كە چۆن بەشی رۆژهەڵاتی ئیمپراتۆریەتی عوسمانی له نێوان خۆیاندا دابەش بكەن هەتا رێگە له هێزی تر بگرن بێتە ئەو ناوچەیە و بەرژەوەندیەكانیان بپارێزن.\nئەم بەرنامەی سنوررێژی و دابەشكردنە بەو پەڕی نهێنی، بەبێ هیچ ئاگاداری و راوەرگرتنێكی دانیشتوانی ئەم ناوچەیە كرا. گەرچی ئەم نەخشە ڕێژیە وەك خۆی جێبەجێ نەكرا، بەڵام هێزە كۆلۆنیالیەكان پاش جەنگی جیهانیی یەكەم، لەسەر بنەمای رێكەوتننامەی سایكسپیكۆ، ڕۆڵی سەرەكیان بینی لە هاتنە ئارای ئەو نەخشەیەی كە ئەمڕۆ له ناوچەكەدایە.\nئەمڕۆ كە سەد ساڵ بەسەر ئەم رێككەتنامەیەدا تێدەپەڕێت، ناوچەكە له دۆخێكی تەواو ئاڵۆز و قەیراناویدایە. دەوڵەتە ناوەندیەكانی ناوچەكە بە تایبەتی عێراق و سوریا تەواو شكستیان هێناوه و ئەستەمە جارێكی تر بگەڕێنەوە دۆخی جارانیان.\nئەم داڕمانەی مۆدێلی دەوڵەتی ناوەندی لە ناوچەكە، بۆ گەلەكەمان كۆمەڵێك دەرفەتی هێناوە. هەتا ئەم چەند ساڵەی پێشو سیستەمی سیاسی رۆژهەڵاتی ناوەڕاست وەها كاری دەكرد كه رێگە بە دەركەوتن و ئامادەبونی كورد نەدات وەك گەل و نەتەوەیەك. ئەمڕۆ ئەم دۆخە گۆڕانكاری گەورەی بەسەردا هاتوە. كورد هێزێكی چارەنوسسازە لە ناوچەكەدا. ئەمڕۆ پێشمەرگە و شەرڤان هاوپەیمانی هێزە مۆدرێنەكانی دونیان و شەڕی دژە تیرۆر دەكەن. ئەم دەرفەتە دەبێت بە قازانجی سەرتاپا گەلی كوردستان بشكێتەوە. پاش سەد ساڵ كاتیەتی جارێكی تر نەخشەی ناوچەی رۆژهەڵاتی ناوەڕاست بە شێوەیەك دابڕێژرێتەوەكە مافی چارەی خۆنوسین بۆ گەلانی ناوچەكە، بەتایبەت بۆ گەلەكەمان، رەچاو بكرێت و، هەر ئەمەش دەستەبەری سەقامگیری و پێكەوەژیانی ئاشتیانەی گەلانی ناوچەكە دەكات.\nبەڵام بە داخەوە، له كاتێكدا گۆڕانكاریەكانی ناوچەكە دەرفەتی بێوێنەیان بۆ كورد هێناوەتە ئارا، هێزی كوردی هەن، كە درێژە پێدەری تۆخ كردنەوەی ئەو سنورانەن كە كورد بە درێژایی دەیان ساڵ، بۆ نەهێشتنیان قوربانیی داوە.ئەگەر گەلی كورد قوربانی سنورە داڕێژراوەكانی ناوچەكەیە، ئەوا ئەمڕۆ كەمینەیەك لە ڕەوتی بەرفراوانی مەیدانی كوردایەتی، سنور لە نێوان پارچەكانی كوردستاندا دروست دەكەن. سنور نەك بۆ دیاریكردنی قەڵەمڕەوی و دروستكردنی پەیوەندی، بەڵكو سنور بۆ ئابلۆقە و فشاركردن. داخستنی سنوری سێمێلكا بە ڕوی ڕۆژاوا، تەنانەت دابەشكردنەوەی باشور و تۆخكردنەوەی سنورەكانی سەدەمی شەڕی ناوخۆ، درێژەدانە بە سیاسەتی دابەش كردنی كوردستان و، قوڵكردنەوەی زیاتری ئەم دابەشكارییە.\nوەك چۆن ئەو سنورانەی كە ئەوانی تر كێشایان مایەی ئازاربون بۆ گەلی كوردستان، ئەو سنورانەی كە هێزی ناوخۆیی له نێوان بەشەكانی كوردستاندا دەیكێشیت یان تەنانەت لە نێوان پارێزگاكانی باشور دا دەیكێشێت،زیاتر زیان بەخشن.\nپاش سەد ساڵ له داڕشتنی سنوری دژ بە خواستی خۆمان، كاتی ئەوەیە نەك سنورەكانی سەر خاك، بەڵكو سنورەكانی نێوان كۆمەڵگا و پێكهاتە و زاراوەكانمان نەهێڵین. ئەمەش بە حكومەت و ئیرادەیەكی نیشتمانی دەكرێت. بە بونی دیموكراسی ڕاستەقینە دێتەدی.\nبەرز و پیرۆز بێت ئیرادەی بەدیهێنانی ئامانجە نەتەوەییەكانمان..


بەرپرسێکی وەزارەتی بازرگانی: گەورەترین کێشەی بازرگانانمان لەگەڵ عێراق لە بازگەی عوزێمە - باسنیوز\nبەرپرسێکی وەزارەتی بازرگانی: گەورەترین کێشەی بازرگانانمان لەگەڵ عێراق لە بازگەی عوزێمە\n"حەشدی شەعبی ڕسووماتی نایاسایی وەردەگرێت"\n(باس) دیار عەزیز و زریان حاجی\nبەڕێوەبەری گشتیی دیوانی وەزارەتی بازرگانی و پیشەسازی، کە هاوکات سەرۆکی دەستەی شار و شارۆچکەکانی پیشەسازییە، لەم چاوپێکەوتنەی (باس)دا، بەوردی باسی ڕەوشی بازرگانی و پیشەسازیی هەرێمی کوردستان و ئاستەنگەکانی بەردەم ئەو بوارانە دەکات و ئاماژەش بە قەبارەی هاوردە و هەناردەکردنی بەرهەم و کاڵاکان دەدات.\n(باس بارودۆخی بازرگانی و پیشەسازی لە هەرێمی کوردستان چۆنە؟\nعەبدولڕەزاق عوسمان: ئەگەر بەراوردی قەبارەی بازرگانیکردنەکە لەنێوان ئێستا و 2014 بکەین، دەبینین دابەزین هەبووە، بەڵام لە کەرەستە کەمالیاتەکان بووە نەک لە زەرووریاتەکان، بگرە ئێستا بازرگانیی بەرهەمە خۆراکییەکان زیاتر بوون لە ڕابردوودا. بۆ نموونە بازرگانیی کەرەستەی ناوماڵ لە ساڵانی پێشوو کەم بووەتەوە.\nلەبارەی پیشەسازییشەوە، ئەگەر ئێستا لەگەڵ ساڵانی 2013 و 2014 بەراورد بکەین، دەبینین 3650 کارگەمان هەیە، لەو ژمارەیەدا بەشێکی زۆریان کارگەی بیناسازین و بەداخەوە لەگەڵ ئەم قەیرانە داراییەی هەیە، کارگە بیناسازییەکان زۆرینەیان لەکار وەستاون و کار ناکەن، چونکە بەڵێندەرایەتی نەماوە و پرۆسەی بیناسازییش لە هەرێمی کوردستان بەرەو کەمی ڕۆیشتووە.\n(باس) هەرێمی کوردستان چ جۆرە بەرهەمێکی هەیە کە لەخۆی زیاد بێ و هەناردەی بکات؟\nعەبدولڕەزاق عوسمان: بەرهەمەکانی (چیمەنتۆ، ڕۆنی سەیارە، ڕۆنی زەیت، ئاسن، پێستە، هەندێک جاریش جۆرەکانی بەردی خاو) هەناردەی دەرەوە دەکرێن.\n(باس): ئێوە ئامارێکتان لەبارەی بڕی هاوردەکردنی کاڵاکان بۆ ناو هەرێمی کوردستان لەبەر دەستدایە؟\nعەبدولڕەزاق عوسمان: بەڵێ، بۆ نموونە لە مانگی 8ی 2017، بە بڕی 594 ملیار دینار مۆڵەتی هاوردەکردنی کاڵای جۆراوجۆر لە گومرگەکانی (ئیبراهیم خەلیل، حاجی ئۆمەران، باشماخ، سلێمانی و هەردوو فڕۆکەخانەی نێودەوڵەتیی هەولێر و سلێمانی) کراوە.\n(باس): وەزارەتی بازرگانی و پیشەسازی چۆن هانی پێشکەوتنی کەرتی پیشەسازی دەدات؟\nعەبدولڕەزاق عوسمان: لەم قەیرانەی ئێستادا ئەستەمە بتواندرێت یارمەتییەکی تێر و تەسەلی کەرتی پیشەسازی بدرێت، بەڵام بەپێی یاسای 25ی ساڵی 1992، هەم زەوی بۆ پیشەسازکاران دابین دەکرێت و هەمیش قەرز دەدرێت و لە گومرگەکانیش دەبەخشرێن، ئێستا بەهۆی قەیرانی داراییەوە، قەرز بە کارگەکان نادرێت، بەڵام زەوییان بە نرخێکی رەمزی پێ دەدرێت و لە گومرگەکانیش لێیان خۆش دەبن، کە لە ڕێگەی بەڕێوەبەرایەتیی گشتیی بازرگانی، ئەو کارگانەی کە لای ئێمە تۆمار کراون، نووسراویان بۆ دەکرێت، تاوەکوو لەو کاڵایانەی هاوردەیان دەکەن، خۆش بن، بەڵام کەرەستەی خاو و ئامێر و پێویستییەکانی کارگەکە دەگرێتەوە.\n(باس) لەنێو خەڵکدا باسی ئەوە دەکرێت کە ئەو کەسانەی دەیانەوێ لە کەرتی پیشەسازیدا کارگەیەک دابنێن، لەلایەن کەسانێکەوە ئیستغلال دەکرێن بۆ ئەوەی ببن بە شەریکیان، وەڵامی ئێوە چییە؟\nعەبدولڕەزاق عوسمان: ئێمە ئیش بە نووسراو و بەڵگە دەکەین، هەر هاووڵاتییەک دێت بۆ لامان، مامەڵە لەگەڵ ئەودا دەکەین، جیاوازی لەنێوان کەسدا نییە و گرنگ ئەوەیە کە ئەو بەڵگانەی پێشکەشمان دەکرێت تەواو بن، جا لەدەرەوەی وەزارەت چی دەکرێت و چۆن ڕێککەوتن دەکرێت، گرفتی ئێمە نییە. ئێمە مامەڵە لەگەڵ بەڵگەنامەیەک مامەڵە دەکەین کە لە دادنووسەوە بۆمان نێردرابێت، ئەوان ڕوونی دەکەنەوە کە پشکی هەر کەسێک چەندە. ئەگینا ئەمە ئەسڵ و ئەساسی نییە.\n(باس) لەدوای ڕیفراندۆمەوە ئێران دەروازەکانی خۆی بەرامبەر هەرێمی کوردستان داخست، ئایا تا چەند کاریگەریی لەسەر بازاڕی کوردستان دروست کرد؟\nعەبدولڕەزاق عوسمان: زەرەرەکان دوولایەنە بوون، چونکە بەشێک لەو کاڵایانەی لە ئێرانەوە هاوردە دەکران، نەتواندرا لەناو بازاڕەکانی هەرێمی کوردستاندا دابین بکرێن، بەڵام زەرەرە گەورەکە بۆ ئێران بوو، چونکە ئەو هاووڵاتییانەی ئێران کە لەسەر سنوورەکان و ئۆتۆمبێلەکانی گواستنەوە و خاوەن کارگە و کرێکارانیان، زەرەرمەند بوون. ئەوان بازاڕێکیان لەدەرەوەی ئێران هەبوو، بەڵام بەهۆی ئەوەی پێشتر بازاڕی ئێمە تێر کرابوو و کاڵایەکی زۆری تێدابوو، بۆیە هیچ شتومەکێک لە هەرێمی کوردستان گران نەبوو.\n(باس) داخستنی گەشتە ئاسمانییە نێودەوڵەتییەکانی فڕۆکەخانەکانی کوردستان لە ڕووی بازرگانییەوە چ زیانێکی بە هەرێمی کوردستان گەیاند؟\nعەبدولڕەزاق عوسمان: ئێمە چەند گومرگێک و چەند سنوورێکمان بۆ هاوردەکردن هەیە، ئەگەر داتای مانگی 8ی ساڵی 2017 وەربگرین، دەبینین فڕۆکەخانەی سلێمانیی نێودەوڵەتی 45 و هەولێریش 27 مۆڵەتی هاوردەکردنیان پێ دراوە، کە کۆی گشتیی پارەکەیان 76 ملیار و 700 ملیۆن دینارە، بە داخستنی ئەم فڕۆکەخانانە، بەدڵنیاییەوە کاریگەریی لەسەر ئابووریی وڵات کرد، هەم لەبارەی وەرگرتنی باج، هەم لەبارەی وەگەڕخستنی بازاڕ و بەکارخستنی دەستی کار.\n(باس) زۆرجار گلەیی ئەوە دەکرێت کە سیاسەتی باج لە خزمەتی بەرهەمی ناوخۆییدا نییە و لە کاتی پێگەیشتنی بەرهەمی ناوخۆییدا، لەگەڵیدا بەرهەمی دەرەوەی وڵات هاوردە دەکرێت و بەهۆیەوە نرخی بەرهەمە ناوخۆییەکە یەکجار دادەبەزێت؟\nعەبدولڕەزاق عوسمان: ئێمە نوێنەرمان لە بەڕێوەبەرایەتیی گشتیی گومرگەکان هەیە، کە ئەوان 100٪ هاوئاهەنگیمان دەکەن بۆ ئەم پرۆسەیە، سیستەمێک هەیە بەناوی سیستەمی گومرگی کە مەرکەزییە و لە بەغداوە دێت، هەندێک بڕگەی سیستەمەکە پەیوەستە بە ناوخۆی هەرێمی کوردستان، بۆ نموونە لەبەر ئەو کارگانەی کە کەرپووچ بەرهەم دێنن، گومرگمان خستووەتە سەر هاوردەکردنی بەرهەمی کەرپووچ، بۆ پاراستنی ئەو بەرهەمە، ئەمە بۆ (شیش، چەمەنتۆ، شیرەمەنییەکان و هتد). بەڕێوەبەرایەتیی گشتیی گومرگەکان لە وەزارەتی دارایی، بەبێ ئێمە هیچ بڕیارێک لەبارەی باجەکانی پەیوەندیدار بە وەزارەتەکەی ئێمە نادات، بەڵام سیستەمی پاراستنی گومرگی، خۆی لەسەر داواکاری ئیش دەکات، بۆ نموونە کەسێک کارگەیەکی لە بوارێکدا هەیە، دەبێ داواکارییەک پێشکەش بە وەزارەتی بازرگانی بکات و لە رێگەی لێژنەی پاراستنی بەرهەمەوە ڕاپۆرتێک ئامادە دەکرێت کە وەزیری بازرگانی و پیشەسازی پەسەندی دەکات، دواتر داوا لە گومرگەکان دەکرێت، ئەو ڕێژە باجە لەسەر بەرهەمەکە دابنرێت.\n(باس) باس لەوە دەکرێت کە وەزارەتی بازرگانی زۆر جدیی نییە لە دۆزینەوەی بازاڕ لەدەرەوەی هەرێمی کوردستاندا، بۆ نموونە بەرهەمی گەنمی کوردستان بە وەزارەتی بازرگانیی عێراق و سایلۆکان دەدرێت، ئایا ناکرێ بازاڕێک بدۆزینەوە؟\nعەبدولڕەزاق عوسمان: گەنم پەیوەستە بە پرۆسەی دابەشکردنی خۆراک لە تەواوی عێراقدا، کە پرۆسەیەکی مەرکەزییە و بڕیاری 986ی نەتەوە یەکگرتووەکان لەسەری جێبەجێ دەکرێت، لە چوارچێوەی پرۆگرامی (نەوت بەرامبەر بە خۆراک). ئەم گەنمە دەدرێ بە سایلۆکان و ئەوانیش بە ئاشەکانی دەدەن و لە ئاشەکانیش دەکرێتە ئارد و دووبارە دەدرێتەوە هاووڵاتییان.\nهەروەها ئەگەر گەنم بە سایلۆکان نەدرێت، ئێستا نرخی تەنێک گەنم لە بازاڕە نێودەوڵەتییەکاندا 270 بۆ 300 هەزار دینارە، بەڵام حکوومەتی عێراق بە 480 تا 600 هەزار دینار دەیکڕێتەوە، واتە دووهێندەی بازاڕەکانی دونیایە، بۆیە لە قازانجی جوتیارانە گەنمەکانیان بە عێراق بدەن، بەمەرجێک شایستە داراییەکەیان پێ بدرێت.\n(باس) لەبارەی ژوورە بازرگانییەکانەوە، دەگوترێ داهاتەکەیان رادەستی حکوومەت ناکەن، ئایا ئەمە ڕاستە؟\nعەبدولڕەزاق عوسمان: ژووری بازرگانی، ژوورێکی تایبەتمەندە و خۆیان لە حکوومەت سەربەخۆن، بەڵام بەشێک لە داهاتیان بۆ سەرۆکایەتیی شارەوانیی پارێزگاکە دەگەڕێتەوە کە تێیدان، بەشێکی دیکەش لە داهاتیان بۆ یەکێتیی ژوورەکانی بازرگانیی عێراق دەڕوات، بەشێکیش لە داهاتیان دابەش دەبێت بۆ یەکێتیی باڵای ژوورەکانی بازرگانیی هەرێمی کوردستان. ئێمەش گلەییمان هەیە لەو بابەتە، بەڵام لە هەمان کاتدا یەکێتییە ژوورە بازرگانییەکان شتیان بۆمان کردووە، بۆ نموونە بەدواداچوونی سیستەمی ئەلیکترۆنیی تۆمارکردنی کۆمپانیاکان، لەلایەن ئەوانەوە بڕیارە پارەکەی خەرج بکرێت، لەو داهاتەی هەیانە.\n(باس) ئایا ئێستا دۆخی بازرگانی لەنێوان هەرێمی کوردستان و شار و شارۆچکەکانی عێراقدا چۆنە؟\nعەبدولڕەزاق عوسمان: ئێستا گەورەترین کێشەمان لە بازگەی عوزێمە، کە تا ئێستا ئەم کێشەیە بەردەوام بووە، ئەو بازگەیە هی حەشدی شەعبییە و بەپێی ئەو زانیارییانەی بازرگانان دەیڵێن ڕسوومات و شتی دیکەش وەردەگرن. بەدڵنییاییەوە بازاڕی هەرێمی کوردستان ئەو بازاڕە نییە کە تەغتییەی ئەم هەموو بەرهەمە بکات کە لە هەرێمی کوردستاندا هەیە، بۆیە هەرێمی کوردستان دەبێ بازاڕێکی دیکە بدۆزێتەوە. هەرێمی کوردستان بازاڕێکی 6 ملیۆنییە، بەڵام بازاڕی عێراق 30 ملیۆن بەکارهێنەری هەیە، لە هەموو بوارەکاندا بەرهەممان هەیە. ئێمە بەردەوام لەسەر هێڵ بووین و گوتوومانە نابێ لە بازگەی عوزێم هیچ رسووماتێک وەربگیرێت، بەپێی دەستووری عێراقیش قەدەغەیە بازگەی وەرگرتنی ڕسوومات هەبێت و ئەمە هیچ بنەمایەکی یاسایی نییە.\n(باس) زۆر گلەیی لەوە دەکرێت کە بازرگانان کاڵای کوالێتیی خراپ دێننە هەرێمی کوردستان، ناکرێت ئەمە کۆنترۆڵ بکەن؟\nعەبدولڕەزاق عوسمان: ئێمە تەنیا پەیوەندیمان بە بەرهەمی ئەو کارگانەوە هەیە کە لەناوخۆ بەرهەم دەهێنن و لە تاقیگەکانی ئێمەدا کۆنتڕۆڵی بەرهەمەکانیان دەکرێت، بەڵام بەرهەمی هاوردەی وڵاتان پەیوەندیدارە بە کوالێتیی کۆنتڕۆڵی وەزارەتی بازرگانی. پێشتر کارێکی باش لە بواری کۆنتڕۆڵکردن کرا، بەداخەوە دەبوایە گرێبەست لەگەڵ ئەم کۆمپانیایانە بکرایە کە کۆنتڕۆڵی بەرهەمی هاوردەکراویان دەکرد، بەڵام ڕەنگە بەهۆی قەیرانی داراییەوە نەکرابێت.\n(باس) داهاتی وەزارەتی بازرگانی و پیشەسازی چەندە؟\nعەبدولڕەزاق عوسمان: لە ساڵی 2016 داهاتی وەزارەتی ئێمە 19 ملیار دینار بووە، کە لە تۆمارکردنی کۆمپانیاکان و تەسفیەی کۆمپانیاکان و داهاتی بازرگانی و هاوردەکردنی ئۆتۆمبێل و داهاتی خۆراک و تۆمارکردنی پیشەسازی و چەندان بواری دیکە هەبووە. لە 2017 داهاتەکەمان کەمی کردەوە، بەهۆی ئەوەی بڕیاری زیادکردنی ڕسوومات دەرکرا، ئەمە هەڵەیەکی گەورە بوو حکوومەت کردی، کە نەدەبوو ڕسوومات زیاد بکات، چونکە تاوەکوو ڕسوومات زیاد بکرێت، ژمارەی مامەڵەکان کەم دەبنەوە و داهاتی حکوومەتیش کەم دەبێتەوە. ئێمە هەوڵمان دا ڕسوومات کەم بکەینەوە و ڕسووماتی کۆمپانیاکان و هەندێک ڕسووماتی بازرگانیش دابەزێندراوە، بەڵام کاری زیاتری دەوێت.\nوەزارەتی بازرگانی و پیشەسازی پێویستی بە 38.5 ملیار دینارە بۆ مووچە و بەڕێوەبردنی وەزارەتەکە، جگە لە هەندێک خەرجیی دیکە، لە کاتێکدا داهاتمان تەنیا 19 ملیار دینارە، ئەمەش 50٪ی کەم دەکاتەوە. لەو 19 ملیار دینارەی ساڵی 2016، ڕێژەی 10٪ی بەشێوەی هاندان بە فەرمانبەرانی وەزارەتەکەمان دراوە، تائێستاش ئەو هاندانە هەر بەردەوام بووە، 90٪شی بۆ وەزارەتی دارایی و گەنجینەی وەزارەت دەگەڕێتەوە.


15420 جار خوێندراوەتەوە\nبەگوێرەی گرتە ڤیدیۆییەکان، ژنە سەربازەکان سەر بەوەزارەتی ناوخۆی سعودییەن و بە جلوبەرگی سەربازییەوە بەشدارییان لە نمایشەکەدا کردووە.\nلەچوارچێوەی چالاکییەکانی وەزارەتی ناوخۆی سعودییەدا، ژنە سەربازەکان لە چالاکی پیادەڕۆییدا بەشداری دەکەن.\nلەکاردانەوەی گرتە ڤیدیۆییەکاندا، بەشێک لە بەکارهێنەرانی تۆڕەکۆمەڵایەتییەکان بەشداریکردنی ژنان لە نمایشەکەدا بە "سەردەمی یەکسانی" وەسف کردووە و بەشێکی دیکە لەو باوەڕەدان "ژنان نیوەی کۆمەڵگەنیین، بەڵکو هەموو کۆمەڵگەن".\nئەمە لەکاتێکدایە، بۆ یەکەمجارە دەسەڵاتدارانی ئەمنی سعودییە رێگەیاندا بە بەشێک لەژنانی وڵاتەکەی بە جلی ئاسایی هاوڵاتییانەوە لە ریزەکانیاندا کاربکەن و لە هەردوو مزگەوتی حەرەم لە مەککە و مزگەوتی پێغەمبەر لە مەدینە لە دابینکردنی ئاسایش و خزمەتگوزاری حاجی و عەمرەکاراندا بەشداری بکەن.\nدوای دەستبەکاربوونی محەمەد سەلمان وەک شازادەی جێنشین لە سعودییە بەڵێنیدا کۆمەڵگەی سعودی زیاتر بکاتەوە و چاکسازی کۆمەڵایەتی و ئابوری لە چوارچێوەی نوێکردنەوەی وڵاتەکەیدا جێبەجێبکات و وەبەرهێنەری بیانی بەمەبەستی بەدەستهێنانی جۆراوجۆرکردنی سەرچاوەی ئابوری و دارایی بهێنێتە ناو وڵات.\nبەگوێرەی پلانی "دیدگای ٢٠٣٠" قەدەغەکردنی شۆفێری لەسەر ژنان هەڵگرت و رێگەیدا بەبێ وەرگرتنی مۆڵەت لە باوک و برا یان سەرپەرشتیار گەشت بۆ دەرەوەی وڵات بکەن و دەسەڵاتی زیاتری بەژناندا لەناو خێزانەکانیاندا.\nمجندات سعوديات خلال مشاركتهن في العرض العسكري لقطاعات وزارة الداخلية الذي أقيم بمناسبة اليوم الوطني.\n— أخبار السعودية (@SaudiNews50) September 24, 2021


نووچە نێت | ڕاستگۆیی بێ لایەنی| سوعاد قادر: تا رۆڵ بۆ ئافرەت نەگەڕێنرێتەوە ئینتیمای نەتەوەیی لە لاوازیدا دەبێت\nسوعاد قادر: تا رۆڵ بۆ ئافرەت نەگەڕێنرێتەوە ئینتیمای نەتەوەیی لە لاوازیدا دەبێت\nJanuary 2022 23 - 23:21:25\nسوعاد قادر عەزیز، یەک لە ژنە چالاکە ئیسلامییەکانی ناو بزووتنەوەو دواتر کۆمەڵی ئیسلامییە، پیشەی مامۆستایەو دەرچووی کۆلێژی زانستی بەشی کیمیای ساڵی 1979یە. دامەزرێنەری(شورا) بۆ ژنان لەناو بزووتنەوەی ئیسلامی و دواتر رێکخراوی خوشکانی کۆمەڵی ئیسلامییە، لە گفتوگۆیەکی نوچەنێت، باس لە کار وئامانجی رێکخراوەکانی ئافرەتان دەکات و دەڵێت: بەشێکیان کاریان کردووەو بەشێکیشیان زیادن، ئینتیمای نەتەوەیی و نیشتیمانی بە رۆڵی ژن وەکو دایک دەبەستێتەوەو پێیوایە، کە دایک رۆڵی خۆی بینی هەر خێزانێک دەبێ بە دەوڵەتێک.\nنوچەنێت: لە ساڵی چەند دەستت بە کاری سیاسی کرد؟\nسوعاد قادر: لە ساڵی 1994وە پەیوەندیم بە بزووتنەوەی ئیسلامییەوە کرد. رێکخراوێکی ژنانم دروستکرد بە ناوی (شورا) دواتر کە بووە کۆمەڵی ئیسلامی و جیابوونەوە دروستبوو رێکخراوی خوشکانی کۆمەڵی ئیسلامیمان دامەزراند. لە ساڵی ٢٠١٠وە دەستم لە کارکێشایەوەو ئێستا سەنتەرێکم دروستکردووە بەناوی سەنتەری پەروەردەو پێگەیاندنی گەنجان. ئامانج و دروشممان خزمەتکردن بە پێگەیاندنی ئافرەت بوو لە رووی کۆمەڵایەتی و بانگخوازییەوە کە بتوانێ بەهێزبێت.\nنوچەنێت: تا ئێستا ئەم رێکخراوە بە هەمان ئامانج و دروشم بەردەوامە؟\nسوعاد قادر: هەر ئایدیایەک دەکەوێتە ژێر کاریگەری گۆڕانکارییە سیاسی، ئابوری و کۆمەڵایەتییەکان، هەرچەندە ئیسلام دینە ئایدیا نییە. بۆیە گۆڕانکاری بەسەر شێوازی کارکردندادێت و ناتوانی بۆ نمونە بڵێی تەکنەلۆژیا کاریگەری نییە هەندێجار کارەکانمان بەرەو هەڵكشان و هەندێجار بەرەو داکشانە واتە لە ئاستێکدا نامێنێتەوە.\nنوچەنێت: کاتێک ئێوە دەستتان بەکارکرد، لە ناو بزووتنەوەی ئیسلامی کەسانی توندڕەو هەبوون رێگرییان لێنەکردن بە بیانووی رێگەنەدانی شەرعەوە، هەیانە ئێستاش لەسەر هەمان توندڕەوی بەردەوامە؟\nسوعاد قادر: کە رێگری هەبوایە من نەمدەتوانی بگەمە سەرکردایەتی، بەڵکو هانیشیان دەداین بەردەوام بین لە کارکردن. هەتا ئێستاش ئەوە دەبینین ئافرەتان پشتگیری دەکرێن بۆ چوونە پەرلەمان، بە تایبەتیش کاتێک کۆمەڵێک ئافرەت بوونە خاوەن بڕوانامە.\nراستە کەسانێکی توندڕەو هەبوون دواتر ئەوان جیابوونەوەو شتی تریان دروستکرد.\nکەسە توندڕەوەکان جیابوونەوە و شتی تریان دروستکرد\nنوچەنێت: چۆن هاوکارییان دەکردن؟\nسوعاد قادر: هانیان دەداین و رێگەیان بۆ خۆشدەکردین، بە دەنگدان دەچووینە پێشەوە بەپێی بارودۆخ، کاتێک حکومەت دامەزرا بەپێی ئەو بەرنامانەی هەبوو کەسیان هەڵدەبژارد.\nنوچەنێت: کارکردنی ئافرەتان لە ناو هێزێکی سیاسی چەکداری، زادەی واقیع بوو یان باوەڕبوون بوون بە تواناو کاری ئافرەتان؟\nسوعاد قادر: بابەتی چەکداری بزووتنەوەی ئیسلامی، لە سەردەمی رژێمی سەدامەوە دەستیپێکرد، واتە ئەوکاتە دژ بە رژێمی داگیرکار بوو. دوای ئەوە رۆڵی خۆیان بینی هەر لە کاری رێکخستنی ناو شارەوەو زیندانیکردنی خۆیان و کەسوکاریان تا رووبەرووبوونەوەی چەکداری.\nنوچەنێت: لە ئیسلامدا تێکەڵبوونی ژن و پیاو حەرامە، ئێستا سەردەمێکە ئافرەتان ناچارن کاربکەن، ناشتوانین خۆمان ئەو کەسانە هەڵبژێرین کە کاریان لە گەڵدا دەکەین، ئەوە چۆن دەگونجێت؟\nسوعاد قادر: قەت بە یەکلا سەیری ی ئیسلام مەکەن. ئیسلام لەگەڵ واقیع کاردەکات، بۆ نمونە دۆخی کچێکی گەنج لەگەڵ ژنێکی بەتەمەن جیاوازە، کۆمەڵگەو ناوەندێکی پاک کە بتوانێ کەسایەتی و لایەنی جەستەیی و رۆحی ئافرەت بپارێزێ دەکرێ کاری تێدابکەیت. یاساکانی ئیسلام پاراستنی کەسایەتی مرۆڤەکانە بە باشترین شێوە.\nئیسلام کارکردنی بۆ ژن قەدەخە نەکردووە. لەسەردەمی پێغەمبەر(د.خ) ئافرەت لە بازاڕ شتی فرۆشتووە، کەسیش رێگەی لێنەگرتووە. تەنیا ئەو ئایەتەی کە بۆ ژنانی پێغەمبەر هاتووەتە خوارەوە، تایبەتە بە ئەوان کە لە ماڵەوە بمێننەوە.\nنموونەیەکی تر ئەوەیە، ئافرەتێکی جولەکە لە بازاڕ کاری کردووە، کراسەکەی بە شتێک بەستبۆوە کە هەستا لەشی دەرکەوت نەهاتن بڵێن بڕۆ لە ماڵەوە دانیشە ئیش مەکە، ئیسلام ژینگەیەکی دروست کردبوو کە کەسایەتی ژنی تێدا پارێزراوبێت.\nلەسەردەمی عومەر( رەزای خوای لێبێت) بۆ ئاسایشی ئابوری و پارێزگاری ناوبازاڕ و گران نەبوونی نرخ ژنێکی کردبووە بەرپرسی بازاڕ.\nبە دواداچوونم کردووە لە مێژووی ئیسلامدا، زۆر ئافرەت هەبوون کە رۆڵی گرنگیان بینیوە، ژن هەبووە سەرکردایەتی کردووە. لە کوردستان نمونەی ژنی وەکو خانزادی میری سۆران و حەپسەخانی نەقیبمان هەیە. لە شام ئافرەتێک کە لە نەوەکانی سەڵاحەدینی ئەیوبی بووە پارێزگاری شاری ئیدلیب بووە.لەو سەردەمە زانکۆو مزگەوت و رێگابانی دروستکردووە. ئافرەت دەتوانێ کاربکات بە مەرجێک هاوسەنگی رابگرێت لە نێوان ئەرکەکانی وەکو ژنێک و کارەکەیدا.\nحەزرەتی عومەر ژنێكی کردووەتە بەرپرسی ئاسایشی ئابوری لە بازاڕ\nنوچەنێت: بە پێی قۆناخەکان و پێداویستی و بارودۆخ، کارکردنی ژن بووە بە پێویستی، ئافرەت هەیە پێویستی بەوە هەیە بە درێژایی رۆژ کاربکات.\nسوعاد قادر: ئەگەر لێکۆڵینەوە بکەی و بە مێژوودا بچیتەوە، بە درێژایی مێژوو ئەو کۆمەڵگایانەی کە دەستیان بە دینی خواوە گرتووە ئیتر دینە مەسیحی، جو، ئیسلام بووبێت ئەم حاڵەتانەی کە ئێستا دەیبینین رووینەداوە. ژنان کاریان کردووە بەڵام کاتیان بۆ ژنێتی و دایکایەتیش تەرخان کردووە.\nخاتو عایشە ژن بووە بەڵام پیاوەکان پرسیان پێکردووە و 1500فەرمودەیان لیوەرگرتووە، خاتوو خەدیجە بازرگان بووە. بە حوشتر گەشتی بازرگانییان لە مەککەوە بۆ شام کردووە کە رێگایەکی دوورودرێژە. ژن نابێ رادەستی ئارەزوو بێت دەبێ هەرکارێک دەتوانێ بکات بە مەرجێک کەسایەتی خۆی بپارێزێت.\nدەبێ ئێمە بزانین لە مێژووی مرۆڤایەتیدا هەرجارەی بە جۆرێک سامان لای کەسێک یان گروپێک کۆبووەتەوە، بۆ نمونە وەکو سەردەمی فیرعەونەکان یان قارون، لە سەردەمی شیوعییەکان لەدەستی دیکتاتۆری پڕۆلیتاردابووە، لە سەردەمی ئێستادا لای سەرمایەدارەکانە. ئێستا ئەمریکییەکان دەیانەوێت سەرمایەی هەموو جیهان بکەوێتە دەستی ئەوان. کەواتە لەسەردەمێکدا دەژین کە ئافرەت دەبێ زۆر وریای خۆی و کەسایەتی خۆی بێت.\nنوچەنێت: پێتوایە دیارترین و ئاڵۆزترین کێشەی ژن لە کۆمەڵگەی ئێمەدا چییە؟\nسوعاد قادر: ژن دەبێت وەک ژن پەروەردەبکرێت و کەسایەتی سروشتی خۆی لێوەرنەگیرێتەوە. ئێمە ئێستا هەر لە پەروەردەوە هەڵەدەکەین، پەروەردە بووەتە پەروەردەیەکی ماددی روت. لەسەردەمی سەدام حەزمان دەکرد وڵاتێکی سەربەخۆمان هەبێ و ئازاد بین، کاتی خۆی خەومان بە کوردستانێکەوە دەبینی ژن تێیدا سەرکردە بێت، ئەوەش بەوە دەکرێت کە ژنێتی لێنەسنرێتەوە. بەم دۆخەی ئێستا تا دەگاتە وەزیفەو کاروباری خۆی دەبێتە رۆبۆت.\nئافرەت کاتێک کاردەکات نابێ ببێتە پیاو، دەبێ وەکو ژن کاربکات سروشتەجوانەکەی خۆی بپارێزێت. ئەحمەد شەوقی کوردێکی خەڵکی سلێمانییەو کاتی خۆتی چووەتە میسر دەڵێت" کاتێک دایکت گەورەکرد شەعبت بۆ پەروەردە دەکات".\nئافرەت کاتێک ماوەیەک کاری دەرەوەی کردو نیوەی رۆژەکە گەڕایەوە ماڵ، یانیش موچەیەکی بۆ بڕایەوە کە بەشی پێداویستییەکانی بکات و خەریکی پەروەردەکردنی منداڵەکانی بوو، ئەوکاتە هەر ماڵێك دەبێتە دەوڵەتێک و بە ئاسانی دەوڵەت دادەمەزرێنین بە پێچەوانەوە تا ئافرەت رۆڵی راستەقینەی خۆی وەردەگرێتەوە هەموو ئینتیماکان لاوازدەبن.\nژن کراوە بە رۆبۆت و رۆڵی لێوەرگیراوەتەوە\nنوچەنێت: ئینتیما بۆ خاک و نەتەوە بە دایکەوە دەبەستیتەوە، ئەوە بۆ گرنگی رۆڵی دایک دەگەڕێتەوە؟ ئەی رۆڵی پیاو لەم پرسەدا چییە؟\nسوعاد قادر: گەورەترین رۆڵ لە مرۆڤایەتیدا رۆڵی دایکە، ئەو دەتوانێ منداڵی ببێت لە هەموو قۆناخەکان لەگەڵیدابێت و گەورەی بکات. منداڵەکانی لەسەر بەرنامەیەک پەروەردە بکات کە سودیان بۆ خۆیان و کۆمەڵگە هەبێت و دەست بە دینەوە بگرن، چونکە دین دامەزرێنەری ئەخلاقە، ئەوە دینەکەمە بە من دەڵێت نابێت لە ناو نەتەوەی دیکەدا بتوێیتەوە زمان و کلتوری دیکە بەسەر زمان و کلتوری نەتەوەی خۆتدا زاڵ بکەیت. من برایەکم لە ئەبوغرێب زیندانی بوو دایکم دەیگوت، ئەی ئەگەر کوڕی من و کوڕی ئەویتر نەیکات کێ بیکات؟ دایک هەبوو پێنج کوڕی هەبوو دەیگوت بە قوربانی کوردستان بێت، دایکانی ئەوکات نەخوێندەواریش بوون کەچی دایکی ئێستا نازانن ئینتیما چییە؟\nماڵ زۆرگرنگە کە ئافرەت دەبێ تێیدا رۆڵی سەرکردە بگێڕی، ماڵ زەمینەی خێزان و پەروەردەو پێگەیاندنی ئەندامانی خێزان بۆیە دایک دەبێ واز لە دایکایەتی و پەروەردەکردنی منداڵ نەهێنێت.


منیش مرۆڤێکی ھەرزانم؟ ( خوێندنەوەیەک بۆ ڕۆمانی مرۆڤی ھەرزان)\n2021-04-20 8221 جار\nن: جێگر بەختیار\nڕێگە بەخۆم دەدەم لە پێناسەیەکی کورتی ڕۆمانی (مرۆڤی ھەرزان)، بڵێم: ڕۆمانێکی ئەخڵاقییە.\nلە سەرتاپای ڕۆمانەکە، خوێنەر بەرکەوتەی دەبێت، بەو ڕستانەی ئومێد و ھیوا لە ناخی ئینسان دەچێنن.\nڕۆمانی مرۆڤی ھەرزان ڕۆمانێکی زانستی خەیاڵییە. لێ لە چەند بەشێکی سەرەتا نووسەر پێناسەی ئەو پارچە زانستیانە دەکات، کە بەشێکیان نوێن بۆ مێشکی خوێنەر و بەشێکیشیان لە ئێستادا ھەن. دواتر کە خوێنەر دەکەوێتە نێو ڕووداوەکان کەمتر ئامێری نوێ بەدی دەکرێ. جگە لەوانەی لەسەرەتا پێناسەکراون بەزمانی گێڕانەوە.\nڕۆمانەکە بە گۆشەنیگای کەسی سێیەم نووسراوە، تەکنیکی پارچەپارچەکردنی تێدا بەکار ھاتووە. گفتوگۆکان لە ئاستی زانست و کەسایەتی کارەکتەرەکانن. ناوەڕۆک ھەڵگری خاسیەتی ناونیشانەکەیە.\nدەستپێکی ڕۆمانکە خوێنەر ھەست بەوە دەکات، کە ئەم ڕۆمانە پێشبینی دەخاتە بەرد دیدی خوێنەر. وەک چۆن لەسەرەتا باسی ھەشتا ساڵ دوای ئێستا دەکات. ڕووداوەکان لە چوارچێوەی ئەو پێشکەوتنەی تەکنەلۆژیا دەمێنێتەوە. لێ کڕۆکی ڕووداوەکان قابیلی ئەوەن کەبڵێین لەئێستەشدا مرۆڤ بەھەمان ئەو بارە دادەڕوا.\nمردنی حیزب و مردنی ئایین دوو خاڵی سەرەکین، کە نووسەر وەک پێشبینیەک کاری لەسەر کردوون. ئەوەش کۆمەڵە پرسیارێک درووست دەکات؛\nـ ئایا مردنی حیزب و مردنی ئایین مرۆڤ بەرو ئەو ژیانە بێ مانایەی کە نووسەر کار لەسەر کردووە، دەبات؟\nـ ئایا مردنی حیزب و مردنی ئایین، ڕزگارکەری مرۆڤن وەک نووسەر پشتی بەستووە بە مراندنیان؟\nخۆکووژی، یەکێکە لە پێشبینیە خراپەکان. بەڵام نووسەر کار لەسەر ئەوە دەکات، کە ئاخۆ خۆکووژی ڕزگارکەری مرۆڤە بێ ھیواکانە؟ دوای مردن مرۆڤ دەگا بەو ئاسوودەیەی کە دەیەوێت؟\nنووسەر بە نەنیشاندانی دوونیایی دوای مردن، ھەوڵدەدا پێمان بڵێت ئەوە کاری مرۆڤە ھەرزانەکانە. مرۆڤ ناتوانێ بە ئاسانی لەو دونیایە دەرچێت و بگاتە ئارامی. ژیان پێویستی بە بەرەنگارییە.\nنووسەر نیشانی دەدا، کووشتنی مێروولەیەک، ئازاردانی دای و باب، بیرکردنەوەی نەگەتیڤی. ھۆکارن تا مرۆڤ دوای مردنیشی نەگاتە ئارامی.\nگەرچی نووسەر باسی زەمەنێک دەکات، کە ھیچ ئایینێک نەماوە، بەڵام چەندان ئاماژە دەدات کە خودا ڕزگار کەری مرۆڤەکانە. مرۆڤە باشەکان بێ ھەبوونی ھیچ ئایینێک دەشێت کەسانێک بن، کە دوای مردن ئاسوودەیان دەست دەکەوێت.\nئەوەی زۆر جێگای سەرنجی من بوو، نووسەر لە یەکێک لە پێشبینیەکانی، باسی گۆڕینی ناوی وڵاتە یەکگرتووەکانی ئەمریکا دەکات. کە گۆڕاوە بۆ کۆمپانیای نەتەوە یەکگرتووەکان.\nئەوەش ئەگەرێکە لە ئەگەرەکان. وەک چۆن لەسەردەمی حوکمڕانی (دۆناڵ ترامپ) ئەمریکا وەک کۆمپانیایەک بە ڕوونی ھەستی پێکرا.\nلەو ڕۆمانە وەک پێشھاتێک نووسەر ئەوە دەخاتە ڕوو، کە تەمەن کورتە. مرۆڤەکان بە تەمەنی کەمتر دەگەن بەوەی ئێستە ھەیە. بە بیست ساڵ ئەزموونکردن دەتوانێت ئەزموونێکی تەواوی ژیان بکات.\nکوردستان بەھۆی ئەو جوگرافیایی ھەیەتی، کە کەوتۆتە شوێنێکی ستراتیژی. ھەموو کات چاوی لەسەر بووە. ھەر ئەوەشە وا لەنووسەر دەکات، ڕووداوەکان بێنێتە شاری ھەولێر. روودواوەکانی تریش لە بۆشایی ئاسمان ڕوودەدەن. بەشێکی کەمیشی لەوڵاتانی دی.\nئەوەی چێژ بەخشە بۆ خوێنەر، زیادەڕوەی تێدا نییە و ڕۆمانکی پوختکراوەیە. تەنانەت لە زۆر شوێن بە زیرەکی نووسەر و بێ ئەوەی خوێنەر ھەست بکات، بەشێک لەگێڕانەوەی زیادە دەپەڕێنێت.\nلە کاتی خوێندنەوەی ڕۆمانەکە خوێنەر زۆر جار دەوەستێت و تێڕامانێک دەکات. بەدوای وەڵامی ئەو پرسیارانە دەکەوێت ، کە نووسەر لە مێشکیدا بەجێیدێڵێت. لە کۆتاییدا پرسیاری ئەوە لەخۆی بکات، ئەرێ منیش مرۆڤێکی ھەرزانم؟


بەریتانیا مافی پەنابەرێتی بەخشیوەتە بەرپرسی چەكی كیمیایی سەردەمی رژێمی بەعسی روخاو Speda Tv\nحه‌سه‌ن فه‌یسه‌ل 17/10/2021 - 19:39 بڵاوکراوەتەوە لە جیهانی\nزانایه‌كى عێراقى له بوارى كیمیادا توانى وه‌ك په‌نابه‌ر له به‌ریتانیا بمێنێته‌وه، سه‌ره‌ڕاى هه‌وڵه‌كانى وه‌زاره‌تى ناوخۆى ئه‌و وڵاته بۆ ئه‌وه‌ى ده‌رى بكات، به‌هۆكارى تێوه‌گڵانى له كوشتنى 100 هه‌زار كه‌س به گازى كیمیایى له‌سه‌رده‌مى رژێمى سه‌ددام حوسێن دیكتاتۆرى پێشووى عێراق.\nسایتى "ئاڕتى عه‌ره‌بى" روسیایى بڵاویكرده‌وه كه رۆژنامه‌ى "سه‌نداى میڕه‌ر"ى به‌ریتانیى دوێنێ راپۆرتێكى بڵاوكردوه‌ته‌وه و رایگه‌یاندوه، زانایه‌كى عێراقى كه پله‌ى "عه‌مید" بووه له سوپاى سه‌رده‌مى رژێمى به‌عسى رووخاو، داواى په‌نابه‌رى كردووه له به‌ریتانیا دواى ئه‌وه‌ى به ڤیزاى كاركردن گه‌یشتوه‌ته له‌نده‌نى پایته‌ختى ئه‌و وڵاته.\nوه‌زیرى ناوخۆى به‌ریتانیا كه ئافره‌ته به ناوى "برێتى باتێل" هه‌وڵیداوه ئه‌و زانایه عێراقییه ده‌ربكات، به‌ڵام رێگاى پێدراوه بمێنێته‌وه دواى سووربوونى له‌سه‌ر ئه‌وه‌ى له‌وانه‌یه روبه‌ڕووى له‌سێداره‌دان ببێته‌وه ئه‌گه‌ر له پۆسته‌كه‌ى ده‌ستله‌كاربكێشێته‌وه و بگه‌ڕێته‌وه عێراق.\nئه‌و زانایه عێراقییه كه ناوه‌كه‌ى بڵاونه‌كراوه‌ته‌وه، كه‌یسه‌كه‌ى بۆ دادگاى باڵا له فه‌رمانگه‌ى كۆچ و په‌نابه‌رێتى به‌رزكردوه‌ته‌وه، دادگاكه له له ته‌ممووزى رابردوودا حوكمى له به‌رژه‌وه‌ندى ئه‌و داوه و مافى مانه‌وه‌ى هه‌میشه‌یى له به‌ریتانیا ده‌ستكه‌وتووه.\nد. سه‌ید ئه‌حمه‌د پێنجوێنی له‌باره‌ی دورخستنه‌وه‌ی له وتاردان ڕوونكردنه‌وه‌یكی بڵاوكرده‌وه


◄ ئەنجام: Found 233, page 1 of 24 Items per page: 🗐 1 🗐 5 🗐 10 🗐 25 🗐 50 🗐 100\n👪 Balak هوز - تیرە - بنەماڵ\n📅 دەمێ تومارکرنێ Jun 5 2014 9:25PM\n👁 ئەڤ بابەتە 14,066 جار هاتیە دیتن\nBalak, or Kurdish باڵەک, is a Kurdish Tribe living [ زێدە... 👁] ✖ ✖ ✖ 0 0 ✔ 62% ✍ هـ.ب. 5-6-2014 21:25:16\n👪 Heyderî yan jî Heyderan هوز - تیرە - بنەماڵ\n📅 دەمێ تومارکرنێ Jun 15 2017 2:55AM\n👁 ئەڤ بابەتە 1,285 جار هاتیە دیتن\nHeyderî yan jî Heyderan navê êleke Kurdên ku li Se [ زێدە... 👁] ✖ ✖ ✖ 0 0 ✖ 54% ✍ م.ب. 15-6-2017 2:55:28\n👪 Jaff clans هوز - تیرە - بنەماڵ\n📅 دەمێ تومارکرنێ Jan 6 2018 2:44PM\n👁 ئەڤ بابەتە 2,253 جار هاتیە دیتن\nThe Jaff clans in Iran are : Salas: Bawe Jani, Qob [ زێدە... 👁] ✖ ✖ 6 0 ✔ 99% ✍ م.ب. 6-1-2018 14:44:49\n👪 ئاغاوەیسی هوز - تیرە - بنەماڵ\n📅 دەمێ تومارکرنێ Mar 26 2019 8:49PM\n👁 ئەڤ بابەتە 1,434 جار هاتیە دیتن\nهۆزو تیرەو لقەکانی کورد بریتین لە نزیکەی (500) بەش [ زێدە... 👁] ✖ ✖ 0 3 ✔ 99% ✍ ز.س. 26-3-2019 20:49:01\n👪 ئاغە سوورە (ئاخە سوورێ) هوز - تیرە - بنەماڵ\n📅 دەمێ تومارکرنێ Jul 6 2020 10:48PM\n👁 ئەڤ بابەتە 34 جار هاتیە دیتن\nئەم تیرەیە سەر بە هۆزی مەندەمین، بە گشتی بە کشتوکا [ زێدە... 👁] ✖ ✖ ✖ 0 0 ✔ 60% ✍ ج.ع.ئـ. 6-7-2020 22:48:53\n👪 ئاکۆ هوز - تیرە - بنەماڵ\n📅 دەمێ تومارکرنێ Jan 19 2009 11:31PM\n👁 ئەڤ بابەتە 4,359 جار هاتیە دیتن\nهۆزێکی کوردە لە باشووری کوردستان کە لەناوچە شاخاوی [ زێدە... 👁] ✖ ✖ ✖ 0 0 ✖ 52% ✍ هـ.ب. 19-1-2009 23:31:15\n👪 أردلانيون هوز - تیرە - بنەماڵ\n📅 دەمێ تومارکرنێ Jul 25 2020 12:55AM\n👁 ئەڤ بابەتە 128 جار هاتیە دیتن\nالأردلانيون كانوا أصحاب الإمارة الكردية التي عرفت [ زێدە... 👁] ✖ ✖ ✖ 0 1 ✔ 86% ✍ ج.ع.ئـ. 25-7-2020 0:55:15\n👪 ئوچ قەرداش هوز - تیرە - بنەماڵ\n📅 دەمێ تومارکرنێ Jan 5 2013 8:45PM\n👁 ئەڤ بابەتە 6,265 جار هاتیە دیتن\n... [ زێدە... 👁] ✖ ✖ ✖ 0 0 ✖ 52% ✍ هـ.ب. 5-1-2013 20:45:16\n👪 ئورمزار هوز - تیرە - بنەماڵ\n📅 دەمێ تومارکرنێ Mar 26 2019 8:37PM\nهۆزو تیرەو لقەکانی کورد بریتین لە نزیکەی (500) بەش [ زێدە... 👁] ✖ ✖ ✖ 0 1 ✔ 94% ✍ ز.س. 26-3-2019 20:37:32\n👪 ئورمزیار - هۆرمزیار هوز - تیرە - بنەماڵ\n👁 ئەڤ بابەتە 1,311 جار هاتیە دیتن\nهۆزو تیرەو لقەکانی کورد بریتین لە نزیکەی (500) بەش [ زێدە... 👁] ✖ ✖ 0 1 ✔ 99% ✍ ز.س. 26-3-2019 20:49:02


دایە لەجەنگدایە ئەزیزم، دایە لەجەنگدایە – تۆڕی میدیایی خەڵک\n2020/02/01 - 6:47 AM\nئیتر بۆ ئه‌وه‌ی هه‌موو توانا جه‌سته‌ییه‌كانیان له پێناو نه‌خۆشدا سه‌رفبكه‌ن، بڕیاریاندا قژیان ببڕن و دواتر سفری بكه‌ن، چونكه ئه‌وان له‌جه‌نگدان.\nتیمی پزیشكی نه‌خۆشخانه‌ی رینمین له زانكۆی وۆهان به‌تێكڕا بڕیاندا كه ئیتر ئه‌وان قژیان بۆچییه، ئه‌گه‌ر نه‌خۆشێكی به‌رده‌ستیان، به‌هۆی سه‌رفكردنی نیو سەعاتی خزمه‌تكردنی قژیانه‌وه، بمرێت؟\nبڕیاریاندا بجه‌نگن دژی كوشنده‌ترین زینده‌وه‌ری سه‌رزه‌مین ئه‌ویش ڤایرۆسی كۆرۆنایه. ئه‌وان ئه‌یانه‌وێت زۆرترین كات بۆ ئه‌م شه‌ڕی مام و نه‌مانه سه‌رفبكه‌ن، چونكه پێیان وایه قژیان دووباره سه‌رهه‌ڵده‌داته‌وه، به‌ڵام كه مرۆڤێك مرد سه‌رهه‌ڵناداته‌وه.\nئه‌م تیمه پزیشكییه په‌ی به‌وه‌ده‌به‌ن، به پاره‌ی سه‌رفكردنی یه‌ك ملیلیتر شامپۆ له نه‌خۆشخانه‌كه‌یان، ئه‌توانن ماسك یان ده‌مامكێكی بۆ نه‌خۆشێك پێبكڕن. ئه‌م خۆبه‌ختكردنه، ئه‌م گیانفیداییه، ته‌نیا كه‌سه ئازاو میلله‌ته ئازاده‌كان، ئه‌توانن به‌دیدبێنن بۆ گه‌له‌كه‌یان.\nچین ئێستا نه‌خۆشه، به‌ڵام سوپه‌رفایزه‌رێكی وه‌ك (شان شینگ)-ی شه‌ڕكه‌ری هه‌یه كه له‌گه‌ڵ ڤایرۆس ئه‌جه‌نگێت، ئه‌و هه‌واڵ و چیرۆكانه‌ی رۆژانه له‌میدیای ئه‌مریكی ده‌یانخوێنمه‌وه، بریتییه له شه‌ڕی مان و نه‌مان له‌گه‌ڵ زینده‌وه‌رێك كه نه‌ك به‌چاو نابینرێت، نه هه‌ستی پێده‌كرێت تا له‌ناكاو له جێیه‌كدا له‌گه‌ڵ زه‌وی یه‌كسانت ده‌كات.\nئه‌م تیمه پزیشكییه پێیانوایه كه نه‌مانی قژیان، ته‌ندروستی زیاتری نه‌خۆشه‌كانیان ئه‌پارێزن. له‌هه‌مانكاتدا له‌بری شوشتن و رازاندنه‌وه‌ی قژیان و رێكخستنی، ئه‌و ده‌یان ده‌قیقه‌یه بۆ رزگاربوونی یان باشبوونی مرۆڤێك ته‌رخانده‌كه‌ن.\nرۆحی گیانفیدایی، رۆحێكی مه‌زنه له ناو ئینساندا، میلله‌تان له‌هه‌موو سه‌رده‌مه‌كاندا كه ناخۆشی روویتێكردوون، ژماره‌یه‌كی هاوشێوه‌ی ئه‌م تیمه به‌رۆحی گیانفیداییه‌وه توانیویانه گره‌و له‌مه‌رگ بكه‌ن و شه‌ڕ له‌دوژمن به‌رنه‌وه، ئه‌وه‌ی ئه‌مڕۆ له چین ده‌گوزه‌رێت روداوێكی سروشتی و بایۆلۆژیی و سروشتییه كه مرۆڤایه‌تی له‌هه‌موو كاتێكدا ئه‌گه‌ری ئه‌وه‌ی هه‌یه رووبه‌ڕووی بێته‌وه، كه‌واته پێویستی به رۆحی گیانفیداییه.\nشان شینگ –ی 30 ساڵ كه خاوه‌نی دوو منداڵه، وه‌ك سوپه‌رڤایزه‌ری تیمی پزیشكی نه‌خۆشخانه‌ی رینمین له زانكۆی وۆهان به‌هاورێكانی وتووه: من قژم سفر ئه‌كه‌م، چونكه كاتم نه‌ما بۆ رێكخستنی، ئه‌مه‌وێت چین نه‌مرێت. به‌دوایدا تێكڕای ژنانی نه‌خۆشخانه‌كه وتوویانه ئێمه‌ش به‌شێكین له‌م كار و رۆحی به‌رگرییه.\nئه‌م تیمه ژیان به‌جۆر و ره‌نگێكی تر ئه‌بینین، وایئه‌بینن ژیان له‌چین پێویستی به قژی درێژ و رازاوه و باقوبریق نه‌ماوه، چین پێویستی به ته‌كنه‌لۆژیایی قه‌به و قسه‌ی پیاوانی ئابووری نه‌ماوه، چین ئێستا پێویستس به‌وه‌یه رۆحی بكرێته‌وه به‌به‌ردا، كه‌واته له‌م تێڕوانینیه ساده‌یانه‌وه بۆ ئه‌مان قژی كه‌شخه و باقوبریق زیانی زیاتره له‌قازانج.\nله‌نێو ده‌یان پرچی ره‌شی قه‌ترانی و قاوه‌یی و كه‌سته‌نائی كه‌وتوو له‌سه‌ر زه‌وییه‌كه، هاورێیه‌كی شان، به‌جه‌سووریه‌وه، پێداگری له‌وه‌ده‌كات قژی ببڕن بۆئه‌وه‌ی خێراتر ژیان بكاته‌وه به‌به‌ر نه‌خۆشێكدا. لای ئه‌و كات نه‌ماوه بۆ خۆی. ئه‌و راستگۆیه له‌چین-ی دراگۆن، 18 سه‌عات به‌به‌رده‌وامی كارده‌كات، ئیتر چی تیائه‌مێنێت بۆ خودی خۆی.\nئه‌م گروپه بوون به ره‌مزی به‌رگری له چین. شان شینگ له‌دوای بڕینی پرچه ره‌شه بریقه‌داره‌كه‌ی، منداڵه‌كه‌ی ته‌له‌فۆنی بۆ ده‌كات كه به‌یانی سه‌ری ساڵی چین-یه و كه‌ی دێیته‌وه وه‌ك ساڵانی رابردوو بچن بۆ گه‌شت و گه‌ڕان. به‌گریان و ناڵه‌وه پێیده‌ڵێت:”دوای ئه‌م جه‌نگه، ئه‌زیزم.. دوای ئه‌م جه‌نگه.. دایه له جه‌نگدایه، دوای ئه‌م جه‌نگه پێكه‌وه ئه‌چین بۆ یاری، كاتێكی پڕ خۆشی پێكه‌وه ده‌به‌ینه‌سه‌ر”.\nهاووڵاتیانی شه‌ش وڵات، وه‌ك كۆچبه‌ر بۆیان نییه بێنه ئه‌مریكاوه\nجۆ بایدن داوای پۆشینی ماسك لە ئەمریكییەكان دەكات بۆ ماوەی 100 ڕۆژ


ئەدەبی | hewallname\nCategory Archives: ئەدەبی\nچەپکێ خوێندنەوە بۆ چەند بابەتێکی ئەدەبی\nئه‌كادیمیاى كوردی, ئەدەبی شوبات 3, 2016 لێدوانێک بنووسە\nنوسەر: د. عەبدوڵلا ئاگرین\nبڵاوکراوەی ئەکادیمیای کوردی ژمارە ١٩٥\nساڵی چاپ: ٢٠١٣\nئەدەبی تشرینی دووه‌م 22, 2015 لێدوانێک بنووسە\nنووسینی: سه‌لمان رشدی\nوه‌رگێڕانی: شیروان فه‌تاح\nلەبارەی هۆکاری وەرگێڕانی ئەم کتێبەوە، ئەو وەرگێڕە کوردە لە بەشێکی پێشەکییەکەیدا نووسیویەتی:\n“مەبەستی سەرەكی لەپشتی وەرگێڕانی ئەم كتێبە ئەوەیە خوێنەری كورد ئاشنای ئەم رۆمانە ببێت، چونكە تائێستا خوێنەری كورد ئەم كتێبە ناناسێت، تەنانەت هەندێ كەس نازانن ئەم كتێبە رۆمانە، هەندێك پێیانوایە دەقێكی رەخنەییە، هەندێكی تر وایبۆدەچن ئایەتەكانی قورئانەو دەستكاری كراوە. ئامانجی منیش ئەوەیە خوێنەری كورد – بەوانەشی كە لەدژی ئەم كتێبەن– بیخوێننەوە‌و لە چییەتی ئەم كتێبە تێبگەن، ئەوجا بڕیاری خۆیانی لەسەر بدەن. ئێمە ئەگەر لەدژی شتێك بین نابێ لەخۆڕا لەدژی بین، دەبێ لەنزیكەوە بیناسین ئەوجا لەدژی بووەستین. بۆیە تەنها ئامانجی من لە وەرگێڕانی ئەم كتێبە ئەوەیە هەموومان پێكەوە ئەم كتێبە بناسین.”\nئێوەش بیخوێننەوە چێژی لێ ببین..\nخوێندنه‌وه‌یه‌ك بۆ ڕۆمانی كۆڵۆنێل ی دەوڵەت ئابادی\nناساندنی پەرتووک, ئەدەبی تشرینی یه‌كه‌م 26, 2015 لێدوانێک بنووسە\nشۆڕشی ئێران یه‌كێكه له شۆڕشه گرنگه‌كانی سه‌ده‌ی بیسته‌م و چه‌ندین نووسه‌رو فه‌یله‌سووفی جیهانیش تێڕوانین و شڕۆڤه‌ی خۆیان بۆكردووه، له‌سه‌رو هه‌مووشیانه‌وه فه‌یله‌سووفی نێوداری فه‌ره‌نسی « میشێل فۆكۆ». ئه‌م شۆڕشه كاریگه‌ریی گه‌وره‌ی به‌سه‌ر ئێران و ناوچه‌كه‌وه هه‌بووه. دیاره نووسه‌ران و بیرمه‌ندانی ئێرانیش هه‌ریه‌كه‌و بۆ شۆڕشه‌كه‌و ده‌رئه‌نجامه‌كانی كه خۆی له‌كۆماری ئیسلامی ئێراندا ده‌بینێته‌وه، بۆچوون و شڕۆڤه‌ی خۆیان هه‌بووه. مه‌حمود ده‌وڵه‌ت ئابادی كه یه‌كێكه له رۆماننووسه نێوداره‌كانی ئێستای ئێران، ئه‌ویش له‌ڕێگه‌ی خۆیه‌وه له‌ڕێگه‌ی ڕۆمانی « كۆڵۆنێڵ» ه‌وه هه‌وڵیداوه به‌زمانێكی ئه‌ده‌بیانه باسی شۆڕشه‌كه‌و كۆماری ئیسلامی و جه‌نگی عیراق/ ئێران بكات.\nئه‌م ڕۆمانه باسی خێزانێكی ئاسایی ئێرانی ده‌كات و له‌ڕێگه‌ی پاڵه‌وانه‌كانی ئه‌م ڕۆمانه‌شه‌وه، ده‌وڵه‌ت ئابادی ده‌چێته ناو چین و توێژه‌كانی كۆمه‌ڵگه‌ی ئێرانییه‌وه. دیاره له‌م ڕۆمانه‌دا دوو ناوی كۆڵۆنێل هه‌یه، یه‌كه‌میان كاراكته‌ری سه‌ره‌كیی ڕۆمانه‌كه، كۆڵۆنێلێكه كه ناوی نه‌هێنراوه‌و، له‌سوپاكه‌ی محه‌مه‌د ڕه‌زاشادا ئه‌فسه‌ر بووه. باوكی سێ كوڕ و دوو كچه. هه‌تا كۆتایی ڕۆمانه‌كه‌ش دیار نییه ئاخۆ كۆڵۆنێل خۆی ژنه‌كه‌ی كوشتووه یان كوژراوه. دووه‌میان كۆڵۆنێل محه‌مه‌د ته‌قی په‌سیانه كه شۆڕشگێڕێكی دیارو ناوداری ئێران بووه له‌سه‌ره‌تاكانی سه‌ده‌ی بیستدا. باوكی سێ كوڕ و دوو كچه‌كه به كه‌سێتیی كۆڵۆنێل په‌سیان سه‌رسامه‌و هه‌ر به‌و هۆیه‌وه ناوی كۆڵۆنێل به‌سه‌ر ئه‌میشدا داده‌بڕێ، ته‌نانه‌ت وێنه‌یه‌كی گه‌وره‌ی كۆڵۆنێل په‌سیانیشی له‌ناو ماڵه‌كه‌یدا هه‌ڵواسیوه.\nمنداڵه‌كانی كۆڵۆنێل گوزارشت له‌دیدێكی سیاسی و جیهانێكی ته‌واو جیاواز له‌یه‌كتری ده‌كه‌ن. ئه‌میری كوڕه گه‌وره‌ی (كه ناوی له ئه‌میر كه‌بیره‌وه وه‌رگیراوه) له‌ناو حزبی تووده‌دا چالاكی ده‌نوێنێت دوایی ده‌ستگیرده‌كرێ و له‌زینداندا ئه‌شكه‌نجه ده‌درێ. پاش ئه‌وه‌ی ئازاد ده‌بێت، تووشی حاڵه‌تێكی ده‌روونی خراپ ده‌بێت و له ژێرخانی ماڵه‌وه خۆی زیندان ده‌كات. فه‌رزانه‌ی كچه گه‌وره‌ی كۆڵۆنێل، شووی به كابرایه‌ك كردووه كه ناوی «قوربانی حه‌جاج»ه و كه‌سێكی ساخته‌چی و هه‌لپه‌رسته. مه‌سعوود كه كوڕی دووه‌می كۆڵۆنێله به پێچه‌وانه‌ی ئه‌میری برا گه‌وره‌یه‌وه،  لایه‌نگری كۆماری ئیسلامییه‌و ده‌چێت بۆ شه‌ڕی عیراق و ئێران و دواتر له‌و جه‌نگه‌دا ده‌كوژرێت.\nمحه‌مه‌د ته‌قییش كوڕێكی تری كۆڵۆنێڵه‌و لایه‌نگری فیدائیانی خه‌لقه. بچووكترین منداڵیشی په‌روانه‌ی كچێتی كه هێشتا چوارده ساڵانی ته‌واو نه‌كردووه‌و هه‌واداری موجاهیدینی خه‌لقه یان به‌وه تاوان ده‌كرێ و له سێداره ده‌درێت.\nدیاره منداڵه‌كانی كۆڵۆنێل هه‌ریه‌كه‌یان چاره‌نووسێكی ناخۆش چاوه‌ڕوانیان ده‌كات و ژیانیان ته‌واو ئاڵۆزو ناخۆشه. كۆڵۆنێل له‌زاری خۆیه‌وه به‌مشێوه‌یه باسی منداڵه‌كانی ده‌كات.\n(ئاخۆ له‌به‌رئه‌وه‌ی من ملم بۆ فه‌رمانه‌كان نه‌دا، گیرام و زیندانی كرام و نه‌متوانی ئه‌ركی خۆم به‌رامبه‌ر به‌كچه بچكۆله‌كه‌م، په‌روانه به‌جێبهێنم؟ خوشكه گه‌وره‌كه‌ی، فه‌رزانه، به مێرده‌كه‌یه‌وه خه‌ریك بوو و كوڕه‌كانیشم، هه‌ریه‌كه‌یان به‌ڕێی خۆیاندا ڕۆیشتن. ئه‌میر له زیندان بوو. محه‌مه‌د ته‌قی هه‌وڵی ده‌دا له زانكۆ وه‌ربگیردرێ. مه‌سعوودیش تا بڵێیت گۆشه‌گیر بوو. ئاخ مناڵه به‌سزمانه‌كه‌م… به لایه‌نی كه‌مه‌وه ده‌بووایه یه‌كێكتان ئاگای له‌خۆی بووایه. نه‌ده‌بوو به تاقی ته‌نیا باری ئه‌م دنیایه‌تان له كۆڵ بگرتایه. منیش ئێجگار ئه‌و پیاوه به‌هێزه نیم به‌رگه‌ی ئه‌م هه‌موو شته بگرم.)\nبه‌ڵام له‌هه‌مانكاتیشدا كۆڵۆنێل خۆی به‌رپرسی یه‌كه‌مه له‌م ڕه‌وشه خراپه‌ی منداڵه‌كانی: (باوكه ئێمه له تۆوه ئه‌م شتانه فێر بووین. تۆ یه‌كێك بوویت له‌و ئه‌فسه‌ره كه‌مانه‌ی شا كه یاخی بوویت و نه‌چوویت بۆ زوفار. تۆ تاقه كه‌س بوویت هه‌موو شتێكت ده‌رباره‌ی موسه‌دده‌ق پێ وتین و ئه‌وه‌ش كه چۆن نه‌وتی خۆماڵیكرد) .\nمێژووی كۆن و نوێی ئێران\nله‌م ڕۆمانه‌دا ده‌وڵه‌ت ئابادی به شێوازێكی ئه‌ده‌بیانه باسی له مێژووی په‌نچا ساڵه‌ی ئێران ده‌كات. قسه له‌سه‌ر كوده‌تاكه‌ی دژ به موسه‌ده‌ق ده‌كات كه له‌ساڵی 1952 به‌ده‌ستی سیای ئه‌مریكا روویدا. پاشان دێته سه‌ر ڕژێمی شاهنشاهی ئێران و به‌تایبه‌تی باسی ناعه‌داله‌تی و ده‌زگا ئه‌منییه ترسناكه‌كانی ده‌كات. دواتر باسی راپه‌ڕینی زوفاری عومان ده‌كات. ئه‌م ڕاپه‌ڕینه له‌ساڵی 1973 دا له‌پارێزگایه‌كی باشووری خۆرئاوای سه‌ڵته‌نه‌تی عومان سه‌ریهه‌ڵدا، له دێسه‌مبه‌ری ١٩٧٣دا، هێزێكی هه‌ڵبژارده‌ی سێ هه‌زار كه‌سی له ئێرانه‌وه چوون بۆ یارمه‌تیی سوڵتان قابووس بن سه‌عید تا یاخیبوونه‌كه‌ی PELOAG (به‌ره‌ی خه‌ڵك بۆ ئازادیی عومان و كه‌نداوی عه‌ره‌ب) سه‌ركوت بكات. پاشان دێته سه‌ر شۆڕشی ئێران و دروستبوونی كۆماری ئیسلامی و جه‌نگی عیراق و ئێران.\nدیاره ده‌وڵه‌ت ئابادی بۆ نووسینی ئه‌م ڕۆمانه‌ی پشتی به كۆمه‌ڵێك ته‌كنیكی رۆماننووسین به‌ستووه له‌سه‌رو هه‌مووشیانه‌وه « فلاش باگ، مۆنۆلۆگی راسته‌وخۆ و ناڕاسته‌خۆ، دیالۆگ، «دیاره به‌زمانێكی شیعری، به‌ڵام ئه‌وه‌ی كه زیاتر زاڵه مۆنۆلۆگه. له‌هه‌مانكاتیشدا به دوو شێوه ڕۆمانه‌كه ده‌گێڕێته‌وه، جارێك له زاری كه‌سی یه‌كه‌مه‌وه‌و جاری واش هه‌یه به زاری كه‌سی سێیه‌مه‌وه گێره‌وه‌ر قسان ده‌كات.\nده‌وڵه‌ت ئابادی له‌م كتێبه‌یدا نیقاشێكی گه‌وره له‌باره‌ی نیشتمان و پرسی هاووڵاتیبوون ده‌كاته‌وه ئه‌مه‌ش به ڕوونی له دیالۆگی نێوان ئه‌میر و باوكیدا ده‌رده‌كه‌وێت، تا ڕاده‌یه‌كی زۆر بۆچوونێكی ره‌خنه‌گرانه‌یه له دیدی جه‌ماوه‌ری ئێرانی.\n«باوكه! تراژیدیاكه ئه‌مه‌یه! ده‌ڵێن خوا ئه‌و به‌ندانه‌ی خۆی ده‌كوژێت كه زۆری خۆشده‌وێن. ئه‌وه‌تانێ نیشتمانه‌كه‌ی ئێمه‌ش ئه‌وانه ده‌كوژێت كه زۆریان خۆشده‌وێت. ئاخۆ ئه‌م نیشتمانه‌ی ئێمه خۆی ده‌كوژێت؟ دێنه ناو ناخته‌وه، به كارت ده‌هێنن تا له به‌رژه‌وه‌ندیی ئه‌واندا قسه بكه‌یت و، پاشانیش ده‌تكوژن.”\nزه‌مه‌نی سه‌ره‌كی ڕۆمانه‌كه‌ی ده‌وڵه‌ت ئابادی زه‌مه‌نی شۆڕشی ئێرانه، هه‌ربۆیه به درێژی باسی شۆڕشه‌كه‌و به‌سه‌رهاته‌كانی ده‌كات، له‌هه‌مانكاتیشدا دیدی خۆی بۆ شۆڕشه‌كه ده‌رده‌خات و ڕه‌خنه‌ش له‌هه‌موو پارته سیاسییه‌كانی ئێران ده‌گرێت به‌تایبه‌تی چه‌په‌كان. ئه‌مه‌ش به‌تایبه‌تی له دیالۆگی نێوان ئه‌میر و باوكیدا ده‌رده‌كه‌وێت:\n(شۆڕش ده‌ستی دایه چه‌قۆی تیژ تا بیخاته سه‌ر گه‌رووی هاوڕێكانی و یه‌كه یه‌كه پاكتاویان بكات. ئه‌وكات ئه‌میر، كه سوور ده‌یزانی ئه‌ویش به‌شی خۆی ده‌ستی له تیژكردنی ئه‌و چه‌قۆیانه‌دا هه‌بووه، له ناكاوێكدا بێده‌نگیی و خه‌ڵوه‌تی هه‌ڵبژارد. نه ده‌یتوانی بچێته ڕیزی ئه‌وانه‌وه كه چاره‌نووسیان له سێداره‌دان یا كۆچ و په‌نابه‌ری بوو، نه ئه‌وانه‌ش كه ده‌چوونه ڕیزی ده‌سته‌و تاقمه‌كانی ڕژێمی ئیسلامیی نوێوه، ئه‌و ڕژێمه‌ی ئاماژه بوو بۆ هاتنی ڕۆژگارێكی تر بۆ په‌نابه‌ران و سیخوڕان و له سێداره‌دان.)\nپرسێكی گرنگی تری ناو ئه‌م ڕۆمانه مه‌سه‌له‌ی جه‌للادو قوربانییه. ئه‌مه‌ش به‌تایبه‌تی له دیالۆگی نێوان خدر جاویدو ئه‌میری كوڕه گه‌وره‌ی كۆلۆنێل دا ده‌رده‌كه‌وێت. كاتێك شۆڕشی ئێران رووده‌دات، خدرجاوید كه جه‌للادێكی ده‌زگای ساواكی ئێرانه‌و پێشتر له زیندان ئازاری ئه‌میری داوه، به‌ناچاری خۆی ده‌خاته ماڵی ئه‌میره‌وه بۆ ئه‌وه‌ی بۆ ماوه‌یه‌ك بیپارێزێت له ده‌ستی خه‌ڵكی. ئه‌م حاڵه‌ته‌ش له رووی ده‌روونی و كۆمه‌ڵایه‌تییه‌وه، ئه‌میر ده‌خاته گێژوای گه‌وره‌وه. له‌لایه‌كی تریشه‌وه ده‌وڵه‌ت ئابادی ڕه‌خنه‌ی توند له ڕژێمه نوێكه ده‌گرێت، چونكه دیسانه‌وه جه‌للاده‌كانی سه‌رده‌می شای به‌كارهێناوه، چونكه پاش ماوه‌یه‌كی تر خدر جاوید ده‌بێته جه‌للادی ڕژێمه نوێكه. له زاری خدر جاویده‌وه ده‌ڵێت: «له‌هه‌موو سه‌رده‌مه‌كاندا هه‌موو شتێك ده‌ڕووخێت ته‌نها ده‌زگای ئه‌منی و پیاوانی ئایینی ده‌مێننه‌وه.»\nدیاره له‌كاتی خوێندنه‌وه‌ی ئه‌م رۆمانه‌دا، خوێنه‌ر زۆر هۆشیار نه‌بێت و ته‌ركیزی ته‌واوی نه‌بێت، له‌وانه‌بێت ده‌زووی رۆمانه‌كه له‌ده‌ستبدات، چونكه ده‌وڵه‌ت ئابادی گه‌مه‌ی زۆر به زه‌مه‌ن ده‌كات ئه‌ویش له‌ڕێگه‌ی تێكه‌ڵكردنی هه‌ردوو ره‌گه‌زی فلاشباگ و مۆنۆلۆگه‌وه. له‌لایه‌كی تره‌وه مۆنۆلۆگ له‌م رۆمانه‌دا زۆر زاڵه ، كه ئه‌مه‌ش زۆرجار خوێنه‌ر بێ تاقه‌ت ده‌كات.\nدیاره ئه‌وه‌ی له‌م رۆمانه‌دا بۆمان ده‌رده‌كه‌وێت ده‌وڵه‌ت ئابادی وێنه‌یه‌كی تراژیدی ژیانی ئێرانییه‌كانمان پێ ده‌دات. نابێت ئه‌وه‌شمان له‌بیربچێت ئه‌و زه‌مه‌نه‌ی ده‌وڵه‌ت ئابادی باسی ده‌كات، زه‌مه‌نێكی ناخۆشبووه بۆ نه‌وه‌ی ئێران چونكه له‌وكاته‌دا ئێران كه‌وتبووه ناو ململانێی سیاسیی و شۆڕش و پاشان جه‌نگێكی گه‌وره‌ی ماڵوێرانیش دێت به‌سه‌ریدا. به‌ڵام هه‌موو ئه‌مانه‌ش نابێته هۆی ئه‌وه‌ی كه بڵێین ژیانی هه‌موو ئێرانییه‌كان به‌وشێوه تراژیدییه بووه كه ده‌وڵه‌ت ئابادی باسی لێوه ده‌كات. به بڕوای من نووسه‌ر زۆر « تاریكبینه، من وشه‌ی ڕه‌شبینی به‌كارناهێنم چونكه نزیكه له راسیزمه‌وه» سه‌یری ئه‌و قۆناغه‌ی ئێرانی كردووه، ئه‌م زاڵبوونی تراژییه‌ش به‌سه‌ر رۆمانه‌كه‌دا، خوێنه‌ر بێ تاقه‌ت ده‌كات.\nقسه‌یه‌ك له‌سه‌ر وه‌رگێڕانه‌كه\nبرای هێژام كاك ئازاد به‌رزنجی داوای لێكردم كه به‌راوردێكی بۆ بكه‌م له‌گه‌ڵ ده‌قه ئه‌ڵمانییه‌كه چونكه ئه‌م رۆمانه یه‌كه‌مجار ته‌رجه‌مه كراوه بۆ زمانی ئه‌ڵمانی و دواتر كراوه‌ته ئینگلیزی. به‌گشتی من هیچ جیاوازییه‌كی وام له نێوان ده‌قه ئینگلیزی و ئه‌ڵمانیه‌كه‌دا نه‌دی، ته‌نها له رووی ئیدیۆم و باسكردنی چه‌ند رووداوێكی مێژووییدا كه‌مێك جیاوازییان هه‌یه. كاك ئازاد وه‌كو خۆشی له‌پێشه‌كی كتێبه‌كه‌یدا باسیكردووه، ته‌نها پشتی به ده‌قه ئینگلیزییه‌كه به‌ستووه، به بڕوای من تا راده‌یه‌كی زۆریش سه‌ركه‌وتوو بووه، هیوای كاری زیاتری بۆ ده‌خوازم\nكۆلۆنێل. مه‌حمود ده‌وڵه‌ت ئابادی. وه‌رگێرانی: ئازاد به‌رزنجی. ده‌زگای چاپ و په‌خشی ئه‌ندێشه. سلێمانی 2015.\nعەبدوڵڵا پەشێو – شاعیرێک لە رەگەزی سەربزێوی\nئەدەبی ئازار 5, 2014 Comments: 2\nکۆکردنەوەو ئامادەکردنی: زیاد نادر عاڵڵایی\nلە بڵاوکراوەکانی خانەی ئەربیل بۆ چاپ و بڵاوکردنەوە\nبه‌راوردیه‌کا کێشناسی دناڤبه‌را عه‌رووزا کوردی و فارسی دیوانێن (مه‌لایێ جزیری و حافز شیرازی) وه‌ک نمونه\nئەدەبی, دەزگای سپیرێز شوبات 14, 2014 لێدوانێک بنووسە\nدانانا: حەلیما خورشید عەبدوللا\nوەشان‌خانە: دەزگەها سپیرێز یا چاپ و وەشانێ\nژمارە وەشانێ: 349 – سالا 2011\nچاپخانەیا: خانی – دهۆک\nسیمۆلۆژیای زمانی سۆفیگه‌ری له شیعره‌کانی مه‌لای جزیری‌دا\nدانانا: کامەران ئیبراهیم مشەختی\nژمارە وەشانێ: 348 – سالا 2011\nپیشگوئیهای ایل بگی جاف\nفارسی, ئەدەبی تشرینی دووه‌م 26, 2013 لێدوانێک بنووسە\nپیشگوئیهای ایل بگی جاف – شاعر کرد کە 500سال پیش احوال ایران و جیهان‌را تا امروز پیشگوئی کردە است\nترجمة وشرح: صدیق صفی‌زادە ( بۆرەکەیی )\nبەداخەوە ئەم کتێبە بەنرخە چەند لاپەڕەیەکی کەمە، هیوادارم ئەگەر کەسێک کتێبەکەی لا دەسدەکەوێ بە خواستن بۆمان بنێری تا جوانتر و بەبێ کەمی دووبارە سکانی بکەمەوە.\nلەگەڵ رێز و سوپاسم بۆ خاوەنی ویبلاگی یاران پردیور کە ئەم کتێبەی ئامادە کردوە منیش وەرمگرتووە.


کۆمپانیای یوتیوب: چیتر رێگە بە بڵاوکردنەوەی بابەتی رەگەز پەرستی و نەژاد پەرستی نادەین\n- 6/5/2019 9:58:00 PM 3482 جار خوێندراوەتەوە\nکۆمپانیای یوتوب بڕیاریداوە بە قەدەغەکردنی ئەو گرت ڤیدۆیانەی کە هانی بیرۆکەی "نازی"دەدات دەڵێت" چیتر رێگا بە بڵاوبونەوەی ئەو بابەتانە نادەین کە رودانی" کارەساتی هۆلۆکۆست" رەتدەداتەوە.\nئەو بڕیارەی کۆمپانیاکە دوائی ئەوە هات کە لەم ساڵانەی رابردودا رەخنەی توند لە دەستەی بەڕێوەبەران ئەو کۆمپانیایە دەگیرێت بەهۆی بڵاوبونەوەی بابەتی"فاشیزم"ی و بیردۆزی پلانگێری لە پیگەی ئەو کۆمپانیایەوە.\nدەستەی بەڕێوەبەرانی کۆمپانیاکە، کە لە ئێستادا لەلایەن گەورە کۆمپانیای گوگڵ-ەوە سەرپەرشتی دەکرێت ئەمرۆ رایانگەیاند" چیتر رێگە بە بڵاوبونەوەی بابەتی رەگەز پەرستی ئاینی، نەژادی، جیاکاری و رەتدانەوەی روداوە مێژویە تراجیدیاکان نادەین".\nیوتیوب ماڵپەڕێکی کۆمەڵایەتی تایبەتە بە پەخشکردن و دانانی ڤیدیۆ لەلایەن بەکارهێنەرانیەوە، بە یەکێک لە بەرهەمەکانی گوگڵ دادەنرێت دوای ئەوەی لەلایەن کۆمپانیای گووگڵەوە لە ساڵی 2006 کڕدرا، لەئێستادا لە ڕیزی ئەو 10 ماڵپەڕانەی کە زۆرترین سەردانیکەریان هەیە لە جیهان.


(بەر مەیانەكە) و (شێخەڵلا)ی سۆشیال میدیا\nبەیانی لەخەو هەڵدەستم.\nپێش ئەوەی لە جێگەكەم هەستم، سەیرێكی مۆبایلەكەم ئەكەم.\nشیعرێكی كورتی خۆم دەبینم لەگەڵ وێنەیەكەم لە پەیجێكدا بڵاوكراوەتەوە، چاوێك بە كۆمێنتەكاندا دەخشێنم...\nئەو كاتەم بیردەكەوێتەوە، كە تەمەنم دوانزە ساڵ بوو، لە بەردەم مزگەوتی گەورە لەگەڵ خوشكەكەم و دایكم لە بەردەمی دوكانێكدا خەریكی كڕینی پاقڵاوە و شەعریە بووین، كەسێك لە دواوە دەستی بۆ بردم.\nهەرچەندە من ئەو كاتە هێشتا جەستەی خۆمم بە تەواوی نەناسیبوو، سەرم لە ئەلفوبێی جوانی و حەز و ئەم شتانە دەرنەدەكرد، بەڵام باش عەقڵم بەوە دەشكا، كە ئەم لەشە هی منە و هیچ كەسێك بۆی نییە بە دڵی خۆی دەستم لێ بدات، بەرچاوم ڕەش بوو، بێ ئەوەی بیر بكەمەوە، لە ناو جەرگەی ئەو بازاڕە قەرەباڵغەدا ئاوڕم دایەوە و پڕ بە دەنگم جنێوێكم پێدا و بە هەموو هێزم مشتەكۆڵەیەكم كێشا بە پشتیا. وامدەزانی دنیا كۆتایی هاتووە و ئەمە گەورەترین كارەساتە رووبدات. پیرەمێردێكی درێژی جامانە بەسەر، مشتەكۆڵە بچكۆڵەكەی من، جەزرەبەی گەیاندێ و وەك كەر سەر سمێكی دا و جامانەكە لە سەری كەوتە خوارەوە، بە هەردوو دەستی جامانەكەی لە ئاستی سنگیدا گرتەوە و ئاوڕی نەدایەوە و ڕۆیشت، دەنگی گەنجەكان هاتە گوێم كە لای سیاجێكەوە وەستابوون، یەكێكیان جنێوێك بەو پیاوە دەدات و هاوڕێكەی پێی دەڵێ وازی لێبێنە، پێویستیی بە بەرگری نییە، خۆی ئازایە، گوێم لە دەنگێكی ترە دەڵێ وەڵا ناو جەرگی بڕی.\nلە بیرمە، من ئەو كاتە ئەوەندە شەرمن بووم، تەنانەت ڕووم نەدەهات بەخێرهاتنی میوانیش بكەم، یاخود وەڵامی سڵاو بدەمەوە، لەناكاو بیرم دەكەوێتەوە، كە من لە بەردەم دووكانەكە، لەگەڵ دایكم پاقڵاوە و شەعریەمان دەكڕی، دڵم پڕ دەبێت و تەریق دەبمەوە و لچم دەلەرزێت، كابرای دوكانداریش بەدەم دانانی پاقڵاوەكەوە، بە دەنگێكی بەهێزەوە پێم دەڵێت نەكەی بگریت، ئیشی خۆتت كرد، مەیكە بە نوزە نوز، قسەی كابرای دوكاندار، كە دیارە بە حوكمی شوێنەكەی ڕاهاتووە بەو جۆرە ڕووداوانە، كەمێك هێزم دەداتێ، بەڵام دایكم تەریق بۆتەوە و هەموو بازاڕ سەیری ئێمە دەكات.\nلەگەڵ گەیشتنمان بۆ ماڵەوە، دایكم زەرفەكانی دادەنێت و باسی ئەوە بۆ باوكم دەكات، كە بوین بە فیلمی هەموو بازاڕ.\nباوكیشم دوای ئەوەی چیرۆكەكە دەزانێت، بە دانیشتنێكی ئارامەوە لەسەر قەنەفەكە سەیرێكی من دەكات و دەستخۆشانەم لێدەكات. ئیتر من شانازی بە خۆمەوە دەكەم و جار جارەش وەك پاڵەوانیەتییەك، چیرۆكی ئەو پیرەمێردە دەگێڕمەوە، كە ناو جەرگیم بڕی.\nئەو ڕووداوە وای لێكردم متمانەم بەوە بێت، كە من دەتوانم خۆم بپارێزم و كەس ناتوانێت دەستم بۆ درێژ بكات، بەڵام ببڕای ببڕ نەچوومەوە ناو بازاڕە قەرەباڵغەكان، ڕاستییەكەی دایكم و باوكیشم منیان بە شەڕانی دەهاتە بەرچاو و ئامادە نەبوون هەموو جارێك توشی ئەم جۆرە ڕووداوانە ببن.\nسۆشیال میدیا هەموو دیوارەكانی شكاند و كۆمەڵگەی كرد بە شێخەڵا و بەرمەیانێكی گەورە، چیتر لە دەستی خۆماندا نییە كە نەچینە ناویان و دوور بوەستین لێیان، ئەم (بەرمەیانە) جیاوازە لە بەرمەیانەكەی منداڵیم، لێرە ئیتر دەبێت بێدەنگ بین، بە بێدەنگی بەلای كۆمێنت و دەستبردنەكاندا بڕۆین و زیاتر نەیانوروژێنین.\nشیعرێكم بە وێنەیەكمەوە دابەزیووە، لە مەیدانێكدا كە هیچ پەیوەندیەكی بە شیعر و ئەدەبیاتەوە نییە، لە كۆمێنتەكاندا پیره پیاو ئاسا دەست نا، زمان درێژ دەكەن و من كە لە دوازدە ساڵییەوە هەڵمبژاردوە، چیتر نەچمە ئەو شوێنانەی پیره پیاو تێیدا دەستم بۆ دەبات، بەتەما نیم بە تەمەنی سەروو چل ساڵیمەوە دابەزمە ناو مەیدانی كەسانی بچووك، بەڵام چاوێك بە پرۆفایلی دوو كۆمێنتچیدا دەگێڕم، پرۆفایلی دەمپیسێك پڕە لە باسی فەلسەفە و شەوی یەڵدا و عەشق و شیعر و پرۆفایلی حەشەریەكەش هەمووی ناوی خوا و پێغەمبەر و دووعا و نزایە.\nمن منداڵه‌كەی جاران نیم، من دەبێت منداڵەكەی ناخم بپارێزم لە دەستی هاوشێوەی پیره پیاوه خوێڕیەكە.\nهەر لە ژووری خۆم قاوەیەك دروست دەكەم و لەگەڵ یەكەمین قوم لە قاوە تاڵەكە و دەنگی نەرمی ئەحمەد كایا، ڕۆژەكەم شیرین دەبێت و ئەوەی بیرم نەمێنێت پیره پیاو و بەرمەیانەكەیە.


ریاڵ مه‌درید بووه پاڵه‌وانى ئه‌وروپا - ئاوێنه\n” ریاڵ بۆ جارى یانزه‌هه‌م نازناوه‌که‌ى برده‌وه”\nریاڵ مه‌درید بووه پاڵه‌وانى ئه‌وروپا\nله‌یاریى کۆتایى خولى یانه پاڵه‌وانه‌کانى ئه‌وروپا له یاریگاى سانسیرۆ له ئیتاڵیا، شه‌وى رابردوو هه‌ردوو یانه‌ى ئه‌تله‌تیکۆ مه‌درید و ڕیاڵ مه‌دریدى ئیسپانى رووبه‌ڕووى یه‌کبوونه‌وه.\nبه‌هۆى هه‌ستاریی یارییه‌که‌وه له سه‌ره‌تاوه هه‌ردوو یانه به ترسه‌وه هاتنه ناو یاریگاو، به‌ڵام یاریزانانى ریاڵ مه‌درید ده‌ست پێشخه‌ر بوون له تۆمار کردنى گۆڵ و له خوله‌کى 15دا یانه‌ى له ڕیگاى سێرجیۆ ڕامۆسه‌وه گۆڵى یه‌که‌مى یارییه‌که‌یان تۆمار کرد، نیوه‌ى یه‌که‌مى یارییه‌که به‌و ئه‌نجامه کۆتاییهات.\nله نیوه‌ى دووه‌مى یارییه‌که‌دا یاریزانانى ئه‌تله‌یکۆ به ئاستێکى زۆر جیاواز ده‌رکه‌وتن و فشارێکى زۆر توندیان خسته سه‌رگۆڵى ریاڵ مه‌درید تا له‌خوله‌کى 48دا ئه‌نتوان گریزمان یاریزانى ئه‌تله‌تیکۆ لیدانێکى سزاى له‌ده‌ستدا، له‌دواى ئه‌م روداوه یاریزانانى ئه‌تله‌تیکۆ که‌مێک فشاره‌کانیان که‌مبۆوه،\nبه‌ڵام له خوله‌کى 79دا یانیک فیرێرا گاراسکۆ تۆڕى گۆڵى ناڤاسى هه‌ژاند و ئه‌نجامى یارییه‌که‌ى گه‌رانده‌وه خاڵى سه‌ره‌تا، سه‌رئه‌نجام یارییه‌که به گۆڵێک بۆ هه‌ردوولا کئتایی هات و یارییه‌که چووه کاتى زیاد کراوه‌وه .\nله نیوه‌ى یه‌که‌مى زیادکراودا یاریزانانى یانه‌ى ئه‌تله‌تیکۆ له رووى جه‌سته‌ییه‌وه زۆر باشبوون، به‌ڵام نه‌یتوانى گۆڵ تۆمار بکه‌ن، به شێوه‌یه‌کى گشتیش له نیوه‌ى دووه‌مى زیادکراوى یارییه‌که‌دا یاریزانانى ریاڵ مه‌درید به ته‌واوى کۆنتڕۆڵى یاریگاکه‌یان کردبوو به‌ڵام ئه‌مانیش سه‌رکه‌وتو نه‌بون له تۆمار کردنى گۆڵ.\nیارییه‌که چووه لێدانى یه‌کلاکه‌ره‌وه که تێیدا یانه‌ى ڕیاڵ مه‌درید به ئه‌نجامى 5-3 گۆڵ یارییه‌که‌ى برده‌وه‌و بۆ جارى 11 یه‌م له مێژوویدا نازناوى چامپیۆنس لیگى به‌ده‌ستهێنا.\nنووسراوە لە 2016-05-29 11:39 am


هاوپەیمانێتی هێزە عێراقییەكانی سوننە داوای "بڕیارێكی بوێرانە" دەكات لە شوێن پێ هەڵگرتنی گروپە چەكدارە ناساییەكان و دەستگرتن بەسەر تاقمە چەكدارە لە كۆنتڕۆڵ دەرچووەكان و بەرەنگاربوونەوەیان بەدەستی ئاسنین.\nئەمڕۆ دووشەممە، 28ی ئەیلولی 2020، هاوپەیمانێتییەكە لە ڕاگەیەنراوێکدا كە وێنەیەکی گەشتووە بە ناس كورد گلەیی ئەوە دەكات هێشتا ڕۆژێك تێپەڕی نەكردوە بەسەر هۆشداریی ئەوان و داواكردنیان لە سەرۆكوەزیران بۆ لێدانی گروپە چەكدارە نایاساییەكان بەدەستی ئاسنین، جارێكیتر ئەو گروپانە موشەكی كاتیۆشایان بەكارهێنا بۆ تەحەداكردنی دەوڵەت و دەزگا ئەمنییەكان.\nهاوپەیمانێتییەكە جەخت لەوە دەكاتەوە ئەوەی ڕوویداوە و قوربانی سڤیلی لێ كەوتووەتەوە و نابێ هەروا بە ئاسانی گوزەر بكات، هەروەها دەڵێت، دەبێت حكومەت و فەرماندەی گشتی هێزە چەكدارەكان بەرپرسیارێتی یاسایی و دەستوری هەڵگرن لە پاراستنی هاوڵاتیان و داوا دەكات مستەفا كازمی "بڕیارێكی بوێرانە" بدات بۆ شوێن پێ هەڵگرتنی گروپە چەكدارەكانی دەرەوەی یاسا.\nموقتەدا سەدر و عەمار حەکیم توڕەن لە ئاڵۆزییە ئەمنییەکانی ئەم دواییەی عێراق و داوای چارەسەرکردنی دۆخەکە و سەپاندنی سەقامگیری دەکەن.\nعەمار حەکیم، سەرۆکى هاوپەیمانى عراقیون هۆشداریدا لە بوونى پلانێک بۆ داڕوخانى وڵات و بردنى بەرەو فیتنە و ململانێ، هانى لایەنە پەیوەندیدارەکانیش دەدات شکۆى دەوڵەت بپارێزن.\nحەکیم لە راگەیەنراوێکدا ئاماژەى بەوەکردووە، بەردەوامى بە ئامانجگرتنى دامەزراوە گشتی و تایبەتەکان بەتایبەتى لە بەغدا و شوێنەکانى دیکە و ماڵى هاوڵاتییان لە ناوچەى رزوانییە کە روبەڕووى بۆردومان بووەتەوە و شەهیدى لێکەوتووەتەوە، ئاماژەیە بۆ بوونى پلانێک بۆ داڕوخانى وڵات و راکێشانى بەرەو فیتنە و ململانێ.\nهەروەها بەتوندى ئیدانەى ئەو "کارە تاوانکارانە" ى کردووە و هانى لایەنە پەیوەندیدارەکانى داوە، پەلە بکەن لە چارەسەرکردنى ئەو دۆخە و بە دادگایی گەیاندنى ئەنجامدەرانى هێرشەکان.\nهەروەها موقتەدا سەدر، ڕابەڕی ڕەوتی سەدر لە تویتێکدا دەڵێت، "چەند لایەنێکی گوماناوی دۆخەکە ئاڵۆز دەکەن و ئاسایش و ئاشتی دەخەنە مەترسییەوە."\nدەشڵێت، "ئامۆژگاری هەمووان دەکەم ژیری و شەرع و خۆشەویستی نیشتمانی بەکاربهێنن پێش ئەوەى وڵات بەرەو شەڕی ناوخۆیی و پێکدادانی شیعی-شیعی یاخود تایەفی ببەن."\nئەوە لەکاتێکدایە ئەمڕۆ بەهۆى کەوتنە خوارەوەى کاتیۆشایەک لە دەوروبەرى فڕۆکەخانەى بەغدا، سێ کەس کوژراون و دوو کەسى دیکەش برینداربوون کە ئەندامى یەک خێزانن و منداڵیشیان لەناودایە.\nزیاتر بخوێنەوە: لەدوای هێرشە موشەکییەکە.. کازمی بڕیارێکی بەپەلەی بۆ هێزەکان دەکرد\nسەرچاوەیەکى ئەمنى پێشتر بە ناس کوردى ڕاگەیاندبوو، هێرشەکە کاتژمێر 6:30 ئێوارە روویداوە بەهۆى کەوتنە خوارەوەى کاتیۆشایەک بۆ سەر ماڵێک لە گەڕەکى جیهاد لە نزیک فڕۆکەخانەى بەغدا.\nدوو بانک پشوی سبەی خۆیان هەڵوەشاندەوە بۆ دابەشكردنی موچە\n2020.10.07 - 17:38\nوادەیەك بۆ ناردنی پارەكەی بەغدا ڕاگەیەنرا\n2020.10.07 - 16:02\n’’ڕێگری دەکرێت’’ له گه‌یشتنی هاوكاریی ته‌ندروستیی عێراق بۆ سلێمانی\n2020.10.07 - 15:41


سزای بەندکرانی شاناز سادقی فەڕ لە دادگای پێداچوونەوە کەم کرایەوە – خۆڕاگری\nHomeهەواڵسزای بەندکرانی شاناز سادقی فەڕ لە دادگای پێداچوونەوە کەم کرایەوە\nخۆڕاگری: سزای ١٥ ساڵ بەندکرانی شاناز سادقی فەڕ، بەندکراوی سیاسیی کورد لە بەندیخانەی ناوەندیی ورمێ لە دادگای پێداچوونەوەدا کەم کرایەوە.\nڕۆژی دووشەممە ٢ی ڕەشەممەی ١٣٩٩ی هەتاوی شاناز سادقی فەڕ، بەندکراوی سیاسیی لە بەندیخانەی ناوەندی ورمێ لە لایەن لقی ٢ی دادگای پێداچونەوەی ورمێ لە ڕێگای ئۆنڵاین دادگایی کرا و سزاکەی بۆ ٥ ساڵ و ١ ڕۆژ بەندکران کەم کرایەوە. ناوبراو پێشتر سزای ١٥ ساڵ بەندکرانی بە سەردا سەپابوو.\nئەم سزایە بە تۆمەتی ئەندامەتی لە یەکێک لە حیزبە کوردییەکان دا دەرچووە و دووشەممە ٥ی ڕەشەممە بە شێوەی فەرمی لە لایەن بەرپرسانی بەندیخانەی ورمێ بە ناوبراو ڕاگەیاندراوە.\nشاناز سادقی فەڕ و کچەکەی بە ناوی ئایناز زارع بۆ ماوەی ٣ سال ئەندامی یەکێک لە حیزبە کوردییەکان بوون،پاش گەڕانەوەیان بۆ ئێران دەستبەسەرکران ولە لایەن ئیدارەی ئیتلاعاتەوە ماوەی دوو مانگ لە دەستبەسەرگەی ئیتلاعات راگیرابوون و خەزەڵوەری ساڵی پار بۆ بەندی ژنانی بەندیخانەی ناوەندیی ورمێ بەڕێ کرا بوون.\nhttps://t.me/xoragre http://www.xoragri.com فیس بووک :https://www.facebook.com/%D8%A6%DB%95%D9%86%D8%AC%D9%88%D9%85%DB%95%D9%86%DB%8C-%D8%B2%DB%8C%D9%86%D8%AF%D8%A7%D9%86%DB%8C%D8%A7%D9%86%DB%8C-%D8%B3%DB%8C%D8%A7%D8%B3%DB%8C-37221158357251


- 3/29/2019 9:31:00 PM 113849 جار خوێندراوەتەوە\nپزیشکێکی مامجەلال، یادەوەرییەکی مامجەلال دەگێڕێتەوە و دەڵێت" مام دوبارەبونەوەی ئەستەمە، ئەو لەکاتی نەخۆش کەوتنیدا خەمی گۆڕانی بوە، خەمی جوتیارانیشی بوە و پێی وتوە: من بە خەبەری باشی وڵات زوتر باشدەبمەوە لە دەرمانەکانی تۆ".\nدکتۆر محەمەد خۆشناو، پزیشکی مامجەلال لەکاتی یەکەم نەخۆشکەوتنیدا لە عەممان لەگەڵیدا بوە، یادەوەرییەکی مام دەگێڕێتەوە و دەڵێت" شەوی یەکەم لە نەخۆشخانە تا درەنگی شەو تا نەخۆشیەکەی دەستنیشانکراو نەشتەرگەریی بۆکراو نێردرایە بەشی چاودێری چڕ تەندروستی زۆر خراپ بو".\nلەدرێژەی وتەكانیدا دەڵێت "کاتژمێر 5:00 بەیانی مامجەلال هاتەوە هۆش خۆی و وتی: شکور بۆخوا ئەم جارە نەمردم، من لە مردن ناترسم، بەڵام بۆ ئەوەی بتوانم دڵی برادەران چاک بکەمەوە نامەوێت جارێ بمرم".\nپزیشکەکەی مامجەلال دەڵێت، منیش لەبارەی ئەو برادەرانەوە پرسیارم لێ كردوە و لە وەڵامدا مام وتویەتی "کاک نەوشیروان و برادەرانی دیكەمان"، محەمەد خۆشناو نوسیویەتی منیش بە مام-م وتوە "مامە تۆ دەزانیت كە من ئاگاداری هەمو شتەکانم کەی تۆ ئەوانت توڕە کردوە؟ کەی خەتای تۆیە؟"\nمام لە وەڵامدا زۆر لە سەرخۆ وتویەتی" کوڕم ئەگەر خەتای ئەوانیش بێت، هەر خەتای منە! دەزانی بۆ؟ چونکە دەبێ برا گەورە هەمیشە دەست بەسەری براکانیدا بهێنێت و دڵنەواییان بکات، تۆ نازانی من و کاکەنەوە چ ژیانێکی تاڵ و ناخۆشمان پێکەوە بەسەربردوە".\nمن باشم کە گەڕامەوە یەکەم کارم ئاشتکردنەوەی ئەو برادەرانە دەبێ، ئەگەر نەشگەڕامەوە پێیان بڵێ ئەوان لە ناو دڵی مندان\nمحەمەد خۆشناو دەڵێت "من وتومە مامە تۆ ماندوی پشو بدە، لە وەڵامدا وتویەتی، نەخێر من باشم کە گەڕامەوە یەکەم کارم ئاشتکردنەوەی ئەو برادەرانە دەبێ، ئەگەر نەشگەڕامەوە پێیان بڵێ ئەوان لە ناو دڵی مندان".\nلە بەشێکی دیکەی یادەوەرییەکانیدا ئەو پزیشکە نوسیویەتی "شەوی دوەم تەندروستی هەر باش نەبو، بەسکرتێرەکەی وت تەلەفون بۆ سلێمانی بکات و بزانێت ئایا باران باریوە و ئاستی ئاوی بەنداوەکانی دوکان و دەربەندیخان گەیشتوەتە چەند"چونكە ئەو کاتە وشکە ساڵی بو، دەشڵێت "من خۆمم نەگرت وتم: مامە گیان تۆ نەخۆشی پێویستت بە پشوە".\nکوڕم تۆ نازانی هەزاران جوتیار ژیانی خۆیان و خێزانەکانیان لەسەر باران و ئەو بەنداوانەیە، جگە لە کارەباش، خەمی ئەوانە لە ئەستۆی منە\nلە وەڵامدا مام پێی وتم" کوڕم تۆ نازانی هەزاران جوتیار ژیانی خۆیان و خێزانەکانیان لەسەر باران و ئەو بەنداوانەیە، جگە لە کارەباش، خەمی ئەوانە لە ئەستۆی منە و ئەگەر خەبەری خۆشم بۆ بێنن من زوتر چاک دەبمەوە خەبەری باشی وڵات لە دەرمانەکانی تۆ باشترە بۆ من".\n#مام جەلال #گۆڕان #جوتیاران


17 يوم مضت 2,295 زيارة\n27 يوم مضت 180 زيارة\nهەلی کار بۆ کارمەندی فڕۆشتن و بە بازاڕکردن (Sales and Marketing)- پێویستە کە زمانی عەرەبی و ئینگلیزی بزانێت- ئەزموونی کاری هەبێت باشترەتکایە سیڤیەکانتان بۆ ئەم ئیمەیڵەی خوارەوە بنێرن[email protected]شوێن: سلێمانی – شەقامی سالم – بەرامبەر باخی گشتیکۆمپانیا: Star Alliance\nHome Laboratory Services Technician\n27 يوم مضت 183 زيارة\nReports to: Home Laboratory services CoordinatorLocation: 60 Meter Road, Mamostayan Qr., Erbil, Kurdistan Region, IraqPosition Overview:The Home Laboratory Services Technician is responsible for visiting homes in a courteous andprofessional manner upon patient request. The person in this position is responsible ...\nشاعر عراقي يحصد جائزة مهرجان للأدب والفنون في مصر\n27 يوم مضت 168 زيارة\nرووداو ديجيتالحصد الشاعر العراقي علي سلمان الموسوي، على المركز الأول في مهرجان همسة الدولي للادب والفنون، بدورته التاسعة والمقام في العاصمة المصرية القاهرة. المهرجان حمل اسم عميد التمثيل المصري الفنان صلاح السعدني، وشارك فيه عدد من الشخصيات الفنية والادبية والاعلامية من ...\n27 يوم مضت 178 زيارة\n29 يوم مضت 12,920 زيارة\n29 يوم مضت 178 زيارة\nانفجار يضرب رتلا للتحالف الدولي في ذي قار\nشفق نيوز/ انفجرت عبوة ناسفة، في وقت متأخر من مساء الجمعة، على رتل شاحنات تنقل مواد لوجستية للتحالف الدولي في محافظة ذي قار، وفق مصدر أمني. وقال المصدر لوكالة شفق نيوز، إن “عبوة ناسفة، زرعها مجهولون، انفجرت على رتل دعم ...\nسەرۆک بارزانى: دەستخۆشى لە خەڵکى کوردستان دەکەم کە هەمیشە رەتیانکردووە خۆیان بچەمێنن\n29 يوم مضت 83 زيارة\nسەرۆک مەسعود بارزانی دەنگدانی زۆرینەی بەشداربووانی خەڵکی باشووری کوردستان لە گشپرسییەکەی ساڵی 2017دا بە بەڵێ بە “دەستکەوتی مێژوویی” ناودەبات و دەستخۆشیش لە خەڵکی کوردستان دەکات کە هیچکات نەچوونەتە ژێر کاریگەری ئەو گوشارانەوە خراونەتە سەریان. سەرۆک بارزانی لە تویتێکدا لە ساڵیادی ...\n29 يوم مضت 37 زيارة


هێزەکانی ئاسایشی ناوخۆی باکور و ڕۆژهەڵاتی سوریا(رۆژئاوای كوردستان) لە ئۆپەراسیۆنێکی تایبەتدا سیخوڕێکیان دەستگیرکرد، کە لەلایەن دەزگای هەواڵگریی میتی تورکیاوە بۆ تیرۆرکردنی سیاسەتمەدارانی پەیەدە ئاڵدار خەلیل و ساڵح موسلیم ڕاسپێردراوبو.\nئاوێنە: بەپێی میدیا لۆكاڵییەكانی رۆژئاوای كوردستان، لەماوەی ڕابردودا لەئەنجامی ئۆپەراسیۆنێکی تایبەتی هێزەکانی ئاسایشی ناوخۆی باکور و ڕۆژهەڵاتی سوریا، چەندین تۆڕی سیخوڕی دەستگیرکراون، کە لە بەرامبەر پارەدا، کاری سیخوڕییان بۆ دەزگای هەواڵگریی میتی تورکیا کردوە، لەم چوارچێوەیەدا سیخوڕێک دەستگیر کراوە، کە ئامادەکاریی بۆ تیرۆرکردنی ئاڵدارخەلیل و ساڵح موسلیم دەکرد.\nسیخوڕێک بەناوی (س . ع.) تەمەن ٥٥ساڵ، کە لە ئۆپەراسیۆنەکەدا دەستگیرکراوە، دانی بە چەندین پیلانی مەترسیداردا ناوە، کە لەلایەن میتی تورکەوە بۆیان داڕێژراوە.\nس.ع. لە سەرەتاکانی شۆڕشی رۆژئاوای كوردستاندا لەنێو ڕیزەکانی ئاسایشدا بوەو دواتر دەبێتە شۆفێری هاوسەرۆکی کۆنسەی بەڕێوبەریی، ئەو سیخوڕە دانی بەوەدا ناوە، دوای شەڕی سەرێکانی، چاوی بە سیخوڕەکانی میتی تورکیا کەوتوەو داوایان لێکردوە، کە کاری سیخوڕییان بۆ بکات.\nس.ع. لە دانپێدانانەکانیدا ئاشکرای کردوە، کە کەسێک بە ناوی ب.ئ. تەمەن ٥٠ساڵ لە سەرێکانی کاری سیخوڕیی و تیرۆر کردنی بۆ دەزگای میتی تورک کردوەو هەتا ئێستاش بەردەوامە لە سیخوڕییکردن.\nئەو سیخوڕە هەروەها ڕایگەیاندوە کە ب.ئ. داوای لێکردوە، لەسەر شوێنی مانەوەی ئاڵدار خەلیل ئەندامی کۆنسەی بەڕێوبەریی پەیەدەو ساڵح موسلیم، زانیارییان بۆ بنرێت، هەروەها لەسەر شوێن و ناوەندەکانی خۆبەڕێوبەریی دیموکراتیک و خاڵەکانی هێزەكانی سوریای دیموكرات بە "جی پی ئێس" شوێنەکانیان ئاشکرا بکات.\nهێزەکانی ئاسایش لە ئۆپەراسیۆنەکەیاندا هاوكات دەستیان بەسەر تەلەفۆنێکی س.ع. دا گرتوە، کە تێیدا دیمەنێک هەبوە کە بۆ میتی هەناردوەو لە ژێریدا نوسیویەتی “پێش ئەوەی بۆردومانی بکەن ئاگادارم بکەنەوە، کە لەو شوێنە دور بکەومەوە”.\nس.ع. لە دانپێداننانەکانیدا ئاشکرای کردوە، کە سێخوڕێکی دیکە بە ناوی ئەبو .ئ. کە بازرگانی جگەرەی قاچاخ و ئۆتۆمبیل بوە لە تورکیا، کەسێکی بەناوی ئەبو.ئ، لە زورگان بۆ لای ئەو ناردوە و بڕێک پارە و تەلەفۆن و سیمکارتێکی تورکی و بڕێک پارەی ڕادەست کردوە، پاشان ئەبو. ئ لە سەر ئەو سیمکارت و تەلەفۆنە پێوەندی پێوە کردوە و پێی ڕاگەیاندوە، بۆئەوەی کەس نەتوانێت چاودێریی ئەو بکات، دەبێت ئەو تەلەفۆنە بەکار بێنێت و ئەو بڕە پارەشیان وەک پاداشت بۆی بەڕێکردوە.\nس.ع.، هەر وەها ئاشکرایکردوە، کە سیخوڕی میت ئەبو.ئ، لەڕێی تەلەفۆنەوە راهێنانی داوەتێ کە چۆن بتوانێت بە "جی پی ئێس" شوێنی سیاسەتمەدارانی ڕۆژئاوای کوردستان و خاڵەکانی هەسەدەیان بۆ ئاشکرا بکات.\nبەوشێوازە سیخۆڕی میت س.ع. بەردەوام زانیاریی لەسەر خاڵەکانی هەسەدە و شوێنی مانەوەی سیاسەتمەدارانی ڕۆژئاوای کوردستانی بۆ میت بەڕێ کردوە.\nتاکو ئێستا چەندین شۆڕشگێڕ و سیاسەتمەداری کورد بەم شێوازە تیرۆر و شەهید کراون.


Simko Muhamad – Dengekan\nHome / Articles Posted by Simko Muhamad\nدەوڵەت، چەمک و تیۆر… کتێبێکی نوێی نووسەر و رۆشنبیر سمکۆ محەمەد\nWritten on May 8, 2022, by Simko Muhamad\nپێشه‌كیده‌وڵه‌ت هه‌م قه‌واره‌ی جوگرافیا و هه‌م شوناس و هه‌م سه‌ربه‌خۆیی ئابوری و هه‌م مانایه‌كه بۆ بوون، بۆیه مه‌سه‌له‌ی ده‌وڵه‌ت به‌درێژایی مێژوو هه‌م له‌رووی مه‌عریفیه‌وه بۆته جێگه‌ی بایه‌خی میتۆدی كۆمه‌ڵناسی سیاسی Continue Reading »\nComments Off on دەوڵەت، چەمک و تیۆر… کتێبێکی نوێی نووسەر و رۆشنبیر سمکۆ محەمەد\nWritten on September 2, 2021, by Simko Muhamad\nئه‌رمینیا به‌وپێیه‌ی هه‌م خۆیان وه‌كو نه‌ته‌وه و هه‌م وه‌كو ئاین كریستیانی له‌و ناوچه‌كه ناساندووه كه به‌شی زۆری موسماڵنن، كه‌واته ئاینی تاقانه و نه‌ته‌وه‌ی تاقانه‌ن، به‌پێی جوگرافیاكه‌ی بێت، 29,743 كیلۆمه‌تر چوارگۆشه‌یه Continue Reading »\nComments Off on ئه‌رمینیا كتێبێكی مێژوویی ترسناك.. سمكۆ محه‌مه‌د\nWritten on June 3, 2021, by Simko Muhamad\nناوی کتێب: شار” جەنگی جیاوازییەکان”نووسینی: سمکۆ محەمەدبەرگ: پەپوولە یوسفینەخشەسازی ناوەوە: ناوەندی ڕۆشنبیری مەم و زینتیراژ:٥٠٠ دانەنۆبەتی چاپ: یەکەم ٢٠٢١نرخ: ٥٠٠٠ دینار بۆ خوێندنەوەی ئەم کتێبە کلیکی ئێرەبکەن..\nComments Off on ناوی کتێب: شار” جەنگی جیاوازییەکان”.. نووسینی: سمکۆ محەمەد\nWritten on May 27, 2021, by Simko Muhamad\n“ئه‌وه‌ی دونیا رزگار ده‌كات. فه‌لسه‌فه‌ی جوانییه” دایستۆفیسكی“هیچ هه‌قیقه‌تێك به‌بێ جوانی مانای نییه، هیچ جوانییه‌كیش به‌بێ هه‌قیقه‌ت نییه”. رۆمانتیكییه‌كان بۆ خوێندنەوەی ئەم کتێبە کلیکی ئێرەبکەن …..\nComments Off on ئیستاتیكا دیالیكتیكی ئه‌خلاق و زانست.. سمكۆ محه‌مه‌د\nWritten on June 19, 2020, by Simko Muhamad\nهێشتا ده‌سته‌كانم میوه‌یان نه‌گرتبوودیواره‌كه‌ی ماڵمان كوكوختیه‌كی به‌خۆیه‌وه نه‌بینیبوورووباره‌كه‌ی نزیكمان سووره ماسیه‌كی تیانه‌بوومن …..مناڵێكی سه‌ركێش بوومده‌گه‌ڕام به‌ناو پێچاو پێچی ئه‌فسانه‌كاناچنگێ خوریم ده‌ست نه‌كه‌وت له‌پرچی داپیرم سپی ترده‌گه‌ڕام به‌ناو چیرۆكی ماسی گره Continue Reading »\nComments Off on عه‌زاب … سمكۆ محه‌مه‌د\nWritten on June 14, 2020, by Simko Muhamad\nكتێبی ره‌شره‌شێتی ئه‌م كتێبه له‌تونی حه‌مام ده‌چووچیرۆكی كۆمیدیه‌كه بۆ پاشایه‌كی هه‌وه‌سبازبیرمدێ به‌فیتی رۆژنامه‌نووسێك چه‌كیان كردن و تفه‌نگێكی پیریان پێدانله‌گه‌ڵ پژمینی هه‌ر پیره‌مێردێك ده‌ته‌قیقه‌تره‌یه‌ك ئاویان له‌ماڵه‌كانتان حه‌رام كرد و ناردیانن بۆ Continue Reading »\nComments Off on شیعر: كتێبه‌كان … سمكۆ محه‌مه‌د\nWritten on June 12, 2020, by Simko Muhamad\nپێڵاوه‌كه‌م بۆ تۆمن خاكم نیه‌كڵاوه‌كه‌شم هه‌ر بۆتۆ سه‌رم پێوه‌نیه‌كه‌سێك له‌پێڵاوه‌كه‌ی خۆیدا بمرێ‌به‌كڵاوه‌كه‌ی خۆیه‌وه ده‌نێژرێ‌سه‌رده‌مێكی نوێ هاتووه ئه‌زیزمده‌ڵێن سه‌ری بێ كڵاو ئاشووبه‌پێی په‌تیش نه‌گبه‌تیغایله‌یه‌ك به‌سه‌رما هاتووه‌خۆم شێلو ناكه‌مده‌ست به‌كڵاوه‌كه‌ی خۆمه‌وه ده‌گرم Continue Reading »\nComments Off on پێڵاو … سمكۆ محه‌مه‌د\nWritten on June 10, 2020, by Simko Muhamad\nهه‌موو سه‌ركێشییه‌ك له شه‌ودا ده‌كرێ‌ته‌نانه‌ت یاری تاروت ی میسریش كه به‌ده‌ستی پیس ده‌كراسزای كۆیله‌كان بوومن له كۆنه‌وه ئه‌وه‌م بیستووه كه سزا ئه‌وه نییه له‌تۆڵه‌ی تاوانێك كه‌سێك بكوژیئه‌وه‌یه له ژیان و Continue Reading »\nComments Off on رۆژه‌كان ده‌نێژم … سمكۆ محه‌مه‌د\nWritten on May 19, 2020, by Simko Muhamad\nله‌رووی زمانه‌وانییه‌وه، په‌راوێز واته پشتگوێ خستن و گرینگی پێنه‌دان وه‌كو ماتریالێكی لاوه‌كی و ده‌ركراو له‌بازنه‌یه‌كی دیاریكراو، یان دوورخستنه‌وه و كوژاندنه‌وه‌ی رۆشنایی له‌سه‌ر ئه‌و شته، یان ئه‌و كه‌سه له‌و چوارچێوه‌یه‌ی كه Continue Reading »\nComments Off on په‌راوێزخستن و په‌راوێزخراو ئه‌ده‌ب و رۆشنبیری به نموونه … سمكۆ محه‌مه‌د\nبه‌رده‌وامبوونی په‌راوێزخستن قه‌یرانی به‌ها. كێشه‌ی بنچینه‌یی ئینسان … سمكۆ محه‌مه‌د\nWritten on May 18, 2020, by Simko Muhamad\nله‌مانای زاراوه‌كه‌وه ده‌ست پێده‌كه‌م كه بۆچی په‌یوه‌ندیی به په‌راوێزخستنه‌وه هه‌یه، به‌ها به‌واتای قیم دێت به‌عه‌ره‌بی، وشه‌یه‌كی لاتینییه به بنه‌ما فه‌لسه‌فیه‌كه‌ی، له‌ریشه‌وه له‌وشه‌ی بنه‌ما ره‌فتارییه‌كانه‌وه هاتووه كه كۆمه‌ڵگه وه‌كو پێوه‌ر كاری Continue Reading »\nComments Off on به‌رده‌وامبوونی په‌راوێزخستن قه‌یرانی به‌ها. كێشه‌ی بنچینه‌یی ئینسان … سمكۆ محه‌مه‌د\nWritten on May 15, 2020, by Simko Muhamad\nبابەت : توێژینەوە لە چەمكی دیموكراسی و رەهەندەكانینووسەر : سمكۆ محەمەدپیتچنین و هەڵەچن : نووسەرنەخشەسازی ناوەرۆك و بەرگ : شاخەوان جەعفەرتیراژ : 1000 دانەچاپ : چاپی یەکەم، بۆ خوێندنەوەی ئەم Continue Reading »\nComments Off on ناوی کتێب : وەهمی دیموكراسی … نووسەر : سمكۆ محەمەد\nWritten on May 13, 2020, by Simko Muhamad\nجۆرج لۆكاچ له وتارێكدا به‌ناونیشانی فه‌لسه‌فه چییه؟. ده‌ڵێ “بابزانین فه‌لسه‌فه چییه كه قۆناغه‌كانی جودا كردۆته‌وه، ئه‌و نهێنییه چییه كه فه‌لسه‌فه‌ی ئیمپریالیزم له‌گه‌ڵ فه‌لسه‌فه‌ی چاخه‌كانی پێشوو جودا ده‌كاته‌وه؟، بۆچی له‌یه‌كه‌م روانیندا Continue Reading »\nComments Off on جه‌نگی نادیار خوێندن په‌راوێزێك بۆ بڕوانامە … سمكۆ محه‌مه‌د\nWritten on February 7, 2020, by Simko Muhamad\nناوی کتێب : ژانرە ئەدەبییەكان بابەت : ئەدەبی نووسەر : سمكۆ محەمەد تابلۆی بەرگ : كاندینیسكی پیتچنین و هەڵەچن : نووسەر نەخشەسازی ناوەرۆك و بەرگ : شاخەوان جەعفەر تیراژ : Continue Reading »\nComments Off on کتێب: ژانرە ئەدەبییەكان … سمكۆ محەمەد\nWritten on October 13, 2019, by Simko Muhamad\nره‌ش شه‌و هه‌میشه ره‌شپۆشه خه‌ڵك زۆر به ناشیرینی باسی قه‌له ره‌ش ده‌كه‌ن ره‌ش … ماڵه گه‌وره‌ی ره‌نگه‌كانه خه‌ڵك خۆیان ره‌ش ده‌چنه‌وه سرووشت به‌بێ مار و دوپشك و دڕنده‌كان درۆیه‌كه له Continue Reading »\nComments Off on وێنه شیعری نوێ … سمكۆ محه‌مه‌د\nWritten on September 9, 2019, by Simko Muhamad\nله‌نێوان بزێوی یار و ژاوه‌ژاوی شار خه‌جاڵه‌تی ده‌كێشم كه خه‌ریكه عیشقم بیر ده‌چێته‌وه چون عیشق له‌گه‌ڵ ده‌ستاو ده‌ستكردنی پاره‌دا نه‌ما یار.. هێنده ئاژاوه‌چییه وه‌كو جاران شه‌رمن نییه تا ئاشتم كاته‌وه Continue Reading »\nComments Off on ئاژاوه‌ی با … شیعر : سمكۆ محه‌مه‌د\nWritten on May 25, 2019, by Simko Muhamad\nتوێژینەوە لەبارەی گرووپە ئیتنییەكانی كوردستان ناوی كتێب: گوناح و ئیمان بابەت: توێژینەوە لەبارەی گرووپە ئیتنییەكانی كوردستان نووسەر: سمكۆ محەمەد بۆ خوێندنەوەی ئەم کتێبە کلیکی ئێرەبکەن …….\nComments Off on کتێبی: گوناح و ئیمان … سمكۆ محەمەد\nWritten on November 6, 2018, by Simko Muhamad\nله‌هیچ شوێنێك ئۆقره ناگرم زمان له‌وه‌ته‌ی هه‌یه وه‌كو خۆی به‌ده‌م ئازاره‌وه ته‌جه‌للا ده‌كات پرسیارێكم هه‌یه جه‌وهه‌ری له سێبه‌ره‌كه‌یه‌تی به‌ئه‌سپایی بڕۆ هیچ بیانویه‌ك نه‌ماوه بۆ ژیان .. بۆ گوتن .. بۆ Continue Reading »\nComments Off on سێبه‌ره‌كه‌ت په‌یت كه … سمكۆ محه‌مه‌د\nکتێبی: ره‌خنه له ئیدیۆلۆژیا … سمكۆ محه‌مه‌د\nWritten on October 7, 2018, by Simko Muhamad\nناوی كتێب : ره‌خنه له ئیدیۆلۆژیا. لێكۆڵینه‌وه له چه‌مكی ئیدیۆلۆژیا و رۆشنبیری بابه‌ت : لێكۆڵینه‌وه نووسه‌ر: سمكۆ محه‌مه‌د بۆ خوێندنەوەی ءەم کتێبە کلیکی ئێرەبکەن …..\nComments Off on کتێبی: ره‌خنه له ئیدیۆلۆژیا … سمكۆ محه‌مه‌د\nWritten on October 3, 2018, by Simko Muhamad\nناسیۆنالیزم له‌مێژوودا ئه‌و نموونه‌یه نه‌بووه كه ئێستا له‌فۆڕمێكی دیكه‌دا خۆی ده‌نوێنێت، سه‌رباری هه‌موو ئه‌و پێناسانه‌ی كه بۆ نه‌ته‌وه‌ی سه‌رده‌ست و نه‌ته‌وه‌ی ژێر ده‌ست ده‌كرێت و ره‌وایه‌تی دراوه به ناسیۆنالیزم و Continue Reading »\nComments Off on کتێبی – ناسیۆنالیزم له نێوان فکر و سیاسەتدا …. سمکۆ محەمەد\n(لەگوڵدانا تەنها لەشی ژن دەبینرێت) (ئەدۆنیس) لەكونی دەرگاكان و لەدرزی پەنجەرەكانەوە دەمڕوانی ژنان لەنێوان بەڕماڵی فەرمان و مەكری كراسە پەڵە پەڵەكەیاندا گەمەیان لەگەڵ ئیبلیس دەكرد و بەگوێزانێك برۆی پەیكەرەكانیان دەتاشی Continue Reading »\nComments Off on دۆڕان … شيعرى: سمكۆ محه‌مه‌د\nسمكۆ محمد له‌باره‌ی (مه‌له‌فی چه‌پ له ئه‌مڕۆی كوردستادا ) … ئاماده‌كاری مه‌له‌ف : هیوا عومه‌ر\nWritten on February 2, 2018, by Simko Muhamad\nسمكۆ محمد : چه‌مكی یه‌كگرتوویی بۆ چه‌په‌كان له‌هه‌موو حاڵه‌تێكدا ئه‌ركێكی سیاسی ئه‌خلاقییه گفتوگۆی رێگای كوردستان له‌گه‌ڵ سمكۆ محمد له‌باره‌ی (مه‌له‌فی چه‌پ له ئه‌مڕۆی كوردستادا ) ئاماده‌كاری مه‌له‌ف : هیوا عومه‌ر Continue Reading »\nComments Off on سمكۆ محمد له‌باره‌ی (مه‌له‌فی چه‌پ له ئه‌مڕۆی كوردستادا ) … ئاماده‌كاری مه‌له‌ف : هیوا عومه‌ر\nحه‌زه‌كانم … سمكۆ محه‌مه‌د\nWritten on October 4, 2017, by Simko Muhamad\nشه‌كه‌ت بووم هێنده خه‌می جهان به‌شانم هه‌ڵگرم هێنده نه‌خشه‌ی جهان بنوسمه‌وه هێنده ناوی وڵاتان ئه‌زبه‌ر بكه‌م هێنده سنووره‌كان به‌زۆر بپارێزم كه‌چی رۆژێك جهان منی هه‌ڵنه‌گرت و له‌نه‌خشه‌یه‌كیدا جێگه‌ی نه‌كردمه‌وه شوێنك Continue Reading »\nComments Off on حه‌زه‌كانم … سمكۆ محه‌مه‌د\nWritten on September 28, 2017, by Simko Muhamad\nچه‌مكی ئینترۆپۆلۆژیا.. گه‌ڕانێك به‌دوای شوناسی مرۆڤ …. شیته‌ڵكردنی ره‌گوڕیشه و پێكهاته‌كانی كۆمه‌ڵگه‌ی به‌شه‌ری له‌گۆشه‌نیگای ئینترۆپۆلۆژیاوه, پرسێكه ده‌رده‌شه‌یه‌كی فه‌لسه‌فی و مێژوویی زۆر زیاتر له‌گه‌ڵ خۆیدا به‌كێش ده‌كات. هه‌ر له‌م سه‌روبه‌نده‌دا مرۆڤ Continue Reading »\nComments Off on ئینترۆپۆلۆژیا له جهانبینی ماركس … سمکۆ محەمەد\nWritten on September 26, 2017, by Simko Muhamad\nمیتافیزیك زاراوه‌یه‌كه سه‌ره‌تا له كتێبه‌كه‌ی ئه‌رستۆ وه هاتووه كه بریتییه له كۆمه‌ڵێك كتێب و له هه‌مان كاتدا له‌نێو یه‌ك كتێبدایه، به‌شی یه‌كه‌می زاراوه‌كه میتا Meta واته پشت یان دوای یان Continue Reading »\nComments Off on تیۆره‌كانی ماركس یاسا له‌میتافیزیكاوه بۆ فیزیكا … سمكۆ محه‌مه‌د\nئاركۆلۆژیای زمانی ماركس له‌ئه‌ده‌به‌وه بۆگوتاری سیاسی … سمکۆ محەمەد\nWritten on September 21, 2017, by Simko Muhamad\nكه‌رتی چواره‌م … گه‌شه‌سه‌ندنی زمان وه‌ك به‌شێكی گرنگ له‌پێداویستیه‌كانی رۆژانه و پێناسه‌كردنی شته‌كانی ده‌وروبه‌ر و خۆجیاكردنه‌وه‌ی مرۆڤ له‌كائینه‌كانی تر، هه‌روه‌ها له‌نێو ئینسانیش زمان وه‌كو كارێكته‌رێك له‌به‌رامبه‌ر ئه‌ویدیكه، له‌نێو گوتاری سیاسی Continue Reading »\nComments Off on ئاركۆلۆژیای زمانی ماركس له‌ئه‌ده‌به‌وه بۆگوتاری سیاسی … سمکۆ محەمەد\nWritten on September 18, 2017, by Simko Muhamad\n. کائینێکی به‌راویزخراو لە سیاسەت روشنبیر …. دوای ئه‌وه‌ی سەرۆکی هەریم لەگەڵ به‌شیك له حیزبەکان کۆبووەوە لەسەر راگەیاندنی دەوڵەت، ئه‌مه‌ش مقۆمقۆی زۆری لیده‌په‌یدا بوو كه كۆمه‌ڵگه‌ی كوردستانی دابه‌شی سه‌ر دوو Continue Reading »\nComments Off on له‌باره‌ی ریفراندومه‌وه … سمکۆ محەمەد\nWritten on September 12, 2017, by Simko Muhamad\nئاسانترین شت تیكشكانه. به‌ڵام قورسترین شت دروستكردنه‌وه‌یه‌تی …. خراپ تێگه‌یشتن له‌جۆره‌كانی ئازادی و ره‌هه‌نده جیاوازه‌كانی له‌كولتووری داخراودا. له‌هه‌موو بارێكدا په‌یوه‌سته به‌گوتاری زاڵی ده‌سه‌ڵاته‌وه، مه‌به‌ست له‌گوتاری زاڵ ئه‌وه‌یه كه له‌ناوه‌نده ئاینییه‌كانه‌وه Continue Reading »\nComments Off on سه‌ركوتكردن و ئازادی سیكسی …. سمكۆ محه‌مه‌د\nComments Off on ده‌وڵه‌ت له ویستی گشتیدا نه‌ته‌وه وه‌كو سته‌ملێكراوێكی چینایه‌تی … سمكۆ محه‌مه‌د\nComments Off on داهێنان و بارهێنان ده‌ق له‌نێوان داهێنان و نوێخوازیدا … سمكۆ محه‌مه‌د\nWritten on September 7, 2017, by Simko Muhamad\nده‌وڵه‌ت له‌ڕوانگه‌ی تۆماس هۆبزه‌وه ….. بیری سیاسی كۆن به‌و ئاڕاسته‌یه له‌چه‌مكی ده‌وڵه‌ت تێگه‌یشتبوو كه كارێكی سرووشتیه یان ویستێكه خوداوه‌نده‌كان گه‌ره‌كیانه و له‌وێشه‌وه به‌ره‌و ده‌سه‌ڵات، بیرۆكه‌ی ده‌وڵه‌تی خسته زه‌ینی ئه‌و قه‌وارانه‌ی Continue Reading »\nComments Off on بۆچی بیر له ده‌وڵه‌ت ده‌كرێته‌وه .. ؟ … سمكۆ محه‌مه‌د\nکوردبوون و کوردایەتیی، چێشتی مجێوری نوخبە نەژادییەکان-1- … کامیار سابیر


كه‌مال چۆمانى20/3/2019 376 جار بینراوە\nلە سەردەمی هەبونی سەرۆکایەتیی هەرێمدا کە لەلایەن یەک کەسەوە [مەسعود بارزانی]یەوە بەڕێوەدەبرا، هەرێمی کوردستان روبەڕوی قەیرانی گەورە بوەوە تا گەیشتە ئاستی ئەنجامدانی ریفراندۆمێکی شکستخواردوی کارەساتبار. بە دەست[پێ]لەکارکێشانەوەی بارزانیی، بەشێک لە کێشەکان لەگەڵ بەغداد چارەسەر بون، واتا لای کەم مەترسیی ئەوە نەما کە بەغداد و هەولێر بکەونە شەڕێکی خوێناویی کارەساتبارتر. سەرەڕای ئەوەی ئەنجومەنی وەزیرانیش لەلایەن پارتییەوە کۆنترۆڵ کراوە، بەڵام نەفەسێکی باشتر هەیە لە دروستکردنی بڕیار وەک سەرۆکایەتیی هەرێم. هەر بۆیە، دروستکردنی بڕیارەکان سەدا سەد هی یەک کەس نین.\nئێستا کە سەرۆکایەتیی هەرێم کارا دەکرێتەوە، گرنگە ئەوە لەبەرچاو بگیرێت کە هەرێمی کوردستان لە نەبونی سەرۆکایەتیی هەرێمدا باشتر بەڕێوەبرا بە بەراورد بە هەبونی سەرۆکایەتیی هەرێم -دەکرێت پەیوەست بەمە ساڵێک پێش ریفراندۆم و ساڵیک دوای ریفراندۆم بەراورد بکرێن-. هەر بۆیە، دەبێت دەزگای سەرۆکایەتیی هەرێم دەزگایەکی تەشریفاتیی بێت وەک سەرۆکایەتیی عێڕاق.\nگۆڕان و هێزەکانی تر -زیاتر چاوم لەسەر گۆڕانە چونکە ئەو بزوتنەوەیە هێزی هەرە کاریگەر بو لە وەستانەوە دژی سیستەمی سەرۆکایەتیی- نابێت بە هیچ شێوەیەک قبوڵبکەن قانونەکە هەمواربکرێتەوە بێ گۆڕانکاریی ریشەیی. ئێستا پارتیی تەنها پێویستی بەوەیە کە قانونەکە هەمواربکرێتەوە و سەرۆک لە ناو پارلەماندا هەڵبژاردرێت، دواتر پارتی بە هیچ شێوەیەک قبوڵناکات لە کاتی نوسینەوەی دەستوردا سیستەمی پارلەمانیی بچەسپێنرێت.\nدوبارەی دەکەمەوە هەرێمی کوردستان لەبەردەم دوڕیانێکی سیاسیی گەورە دایە کە ئەگەری هەیە ئەو دۆخە نادیموکراتیک و قەیراناوییەی هەیە هێندەی تر قوڵبکاتەوە کاتێک سیستەمێکی سەرۆکایەتیی دەچەسپێنرێت.


مۆسکۆ پشتی ئێران بەردەدات؟\nYou are at:Home»شیکاری»مۆسکۆ پشتی ئێران بەردەدات؟\nBy nuche.net on\t 2018/05/30 شیکاری, گرنگ\nئاژانسی هەواڵی رۆیتەرز، رۆژی رابردوو ٢٩ی مەی، لە سەر زاری سێرگی لاڤرۆڤ، وەزیری دەرەوەی روسیا بڵاوی کردەوە، کە تەنها سوپای سوریا بۆی هەیە لە سنوورەکانی باشوری ئەم وڵاتە جێگیر ببێت. لێرەدا مەبەستی لاڤرۆڤ درێژایی سنوورەکانی سوریا و ئیسرائیلە.\nلاڤرۆڤ گوتیشی: چوونەدەرەوەی هێزی سەربازی وڵاتانی بیانی لەسەر رێککەوتنی دوو لایەنە دەبێت. ئەم هەواڵانە دوای ئەوە دێ، کە رۆژانی رابردوو دەنگۆی گفتوگۆی ژێربەژێر و پشتپەردەی روسیا و ئیسرائیل بڵاو بووەوە.\nتێکشکانی داعش لە سوریا و ئامادەبوونی بەهێزتری راوێژکاران و هێزەکانی ئێران و چەکدارانی حزبوڵڵای لوبنان لەم وڵاتە، نیگەرانی و هەستیاری زیاتری ئیسرائیلی بەدواوە بووە، بە تایبەتی، کە ئەم هێزانە لە نزیک سنوورەکانی ئیسرائیل و بەرزاییەکانی جۆلان و ناوچە سنوورەکانی دیکەی ئیسرائیل جێگیر کراون.\nئەم هەستیاریە تەنانەت کاردانەوەی توندی سەربازی و هێرشە یەک لە دوای یەکەکانی ئیسرائیلی بۆ سەر خاکی سوریا و کردنە ئامانجی بنکە و پێگە سەربازیەکانی ئێران و حزبوڵڵای لوبنان، لە سەر خاکی ئەم وڵاتە بە دواوە بووە. ئیسرائیل بەوەش نەوەستا و لە ماوەی رابردوودا زنجیرە هێرشێکی بۆ سەر ئامانجەکانی حەماس ئەنجام داوە.\nوەک کاردانەوە بەرامبەر بەم هێڕشانەی ئیسرائیل، باس لەوە کرا، کە ئێران دەیان موشەک و رۆکێتی ئاراستەی بنکە سەربازیەکانی ئیسرائیل لە بەرزاییەکانی جۆلان کردووە. تەنانەت سەید حەسەن نەسروڵڵا، هۆشداری دایە ئیسرائیل و رایگەیاند “لە ئەگەری بەدەوام بوونی ئیسرائیل لە هێڕشەکانی، ئەم جارە تەل ئەبیب دەکرێتە ئامانج”.\nرۆژی رابردووش، ژمارەیەک لە راگەیەنەکانی ئیسرائیل، لەوانە رۆژنامەی هائارتێز ئاشکرایان کرد، کە تەل ئبیب زنجیرە گفتوگۆیەکی چڕی لە گەڵ روسیا ئەنجام داوە، تاکوو ئێران ناچار بکرێ تا مەودای ٦٠ کیلۆمەتر لە سنوورەکانی ئیسرائیل دوور بکەوێتەوە.\nبە پێی راگەیەنەکانی ئیسرائیل، ئیسرائیلیش بەڵێندار بووە لە ئەگەری کشانەوەی ئێران لە سنوورەکانی، چیدی هێرش نەکاتە سەر سوریا و هەوڵی لاوازکردن و خستنی رژێمی بەشار ئەسەد نەدات. بە گوێرەی زانیارییەکان، مۆسکۆ ئەم پێشنیارەی ئیسرائیلی بە پێشنیارێکی مەعقوول وەرگرتووە و رایگەیاندووە، کە دیراسەی دەکات.\nبەڵام تاکوو ئێستا روون نییە، کە ئایا ئێران ئامادەیە ئەم پێشنیارە قبووڵ بکات یان نا، لە راستیدا هیچ سەرچاوەیەکی هەواڵی سەربەخۆ، ئەم رێککەوتنەی پشتڕاست نەکردۆتەوە. بەڵام ئەگەر لێدوانەکانی لاڤرۆڤ بە پێوەر وەربگرین بەدیار دەکەوێ، کە روسیا رەزامەنی و رای کۆتایی خۆی لە سەر ئەم پێشنیارەی ئیسرائیل دەربڕیوە.\nلە لایەکی دیکەوە، هەڵوێست و کاردانەوەی سوریا جێ سەرنجە؛ ئەوەی، کە ئایا سوریا ملکەچی ئەم پێشنیارە دەبێ یان سەربەخۆیانە بڕیاری خۆی دەدات، ناڕوونە و دەبێ چاوەرێی هەڵوێستی دیمەشق بین لە رۆژانی داهاتوودا.\nپڕ ئاشکرایە، کە پێگە و نفووزی روسیا لە سوریا بە رادەیەکە، کە رژێمی بەشار ئەسەد ناتوانێ بیر لە بەدیل یان حاڵەتێکی دیکە بکاتەوە، مەگەر ئەوەی ملکەچی ئەم بڕیارەی روسیا بێت، بێجگە لەم حاڵەتە، بژاردەیەکی ئاسانتری لەبەردەم نییە.\nلە ماوەی رابردووشدا، بەرپرسانی روسیا و یەک لەوان ڤلادیمیر پوتین، سەرۆکی روسیا باسیان لە كشانەوە سەرجەم هێز بیانیەکانی ئامادە لە سەرخاکی سوریا کرد، بە تایبەت، کە بە روونی ئاماژەیان بە ئێران و حزبوڵڵای لوبنان کردبوو، ئەمەش کاردانەوەی تارانی بەدواوە بوو.\nگریمانە دەکرێ، روسیا لە هەوڵدایە بەرەبەرە لە شەریک و هاوبەشێکی سوریا بگۆڕدرێ بۆ فاکتەرەێکی یەکلاکەرەوە و بڕیاردەر لە پرۆسەی دوای داعش لە سوریا. هەر بۆیە لە هەوڵدایە بە راوێژ و دانوستان لە گەڵ ئەمریکا، ئیسرائیل و تورکیا و تەنانەت سعودیە و قەتەر، داهاتووی سوریا و رۆڵی ئێران لەم وڵاتە وێنا بکات. ئەوەی، کە رۆڵی ئێران لە سوریا و ئەنجامی ئەم دانوستانانە چی لێدێ و دواتر هەڵوێست و دژکردەوەی ئێران چۆن دەبێ، پەیوەستە بە کاتەوە. بەڵام گومان لەوە دا نییە، کە کەلێن و ناکۆکی نێوان روسیا، ئێران و حزبوڵڵای لوبنان، لە لایەکی دیکەوە رۆژ بە رۆژ ئاشکراتر دەبێت. بە دووریش نییە، کە ئێران بێ دەنگی هەڵبژێرێت. هەر چەند پێناچێ مۆسکۆ، ئێران بە تەواوی و یەکجار لە سوریا نادیدە بگرێت.\nلە دانوستانە ئەتۆمیەکانیش دەرکەوت، کە روسیا کایە لە گەڵ ئێران دەکات، لە لایەک بڕیارەکانی ئەنجومەنی ئاسایش و نەتەوەیەکگرتووەکان لە دژی ئێران پەسەند دەکات، لە لایەکی دیکەشەوە خۆی وەک دۆستی ئێران جێ دەخات. لێرەدا پرسیار لە سەر کایەی روسیا و متمانەی ئێرانە بەم وڵاتە.


کوردیپێدیا - عبد الستار ميكائيل (شورش كفر)\n✌ عبد الستار ميكائيل (شورش كفر) | پۆل: شەهیدان | زمانی بابەت: 🇸🇦 عربي\nعبد الستار ميكائيل (شورش كفر)\nالاسم الحركي: شورش كفر\nالاسم الحقيقي: عبد الستار ميكائيل\nاسم الأب: ميكائيل\nمكان وتاريخ الاستشهاد: تل أبيض 13-10-201913-10-2019\n➕ ئەم بابەتە لەلایەن: (جوان عومەر ئەحمەد)ەوە لە: Jan 5 2020 11:15AM تۆمارکراوە\n👌 ئەم بابەتە لەلایەن: (م. ب.)ەوە لە: Jan 5 2020 5:43PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Jan 5 2020 11:16AM باشترکراوە\n📷 فایلی وێنە 1.0.1 31 KB Jan 5 2020 11:16AM جوان عومەر ئەحمەد


زۆر جاران بیستوومانە کە حیزبێک باسی ئەوەی کردووە کە لەلایەن گەلەوە قسەدەکا، یان نوێنەرایەتی چینێکی تایبەتی لە کۆمەڵگا دا لە ئەستۆیە.\nئەمە لەکاتێكدایە کە لە پڕۆسەیەکی دیمۆکراتیی تایبەتدا ئەم نوێنەرایەتییە بەکەس نەسپێردراوە و تەنیا بانگەشەیەکە کە لایەنە دیاریکراوەکە خۆی پێی گەیشتووە و، وەک کەرەسەیەکی رێکلامەیی و ئایدیۆلۆژیایی بۆ راست و دروستیی هەڵوێستەکانی خۆی بەکاری دەبا.\nبەڵام ئایا رێکخراو، یان کەسێک تەنانەت گەر لە پرۆسەیەکی دیاریکراوی دیمۆکراتیانەیش دا ئەم نوێنەرایەتییەی پێ سپێردرابێ، دەتوانێ ئیدیعا و بانگەشەی شتێکی لەم چەشنە بکا؟\nلە وەڵامدا دەتوانین بڵێین کە کەس یان حیزبێکی سیاسی دەتوانێ نوێنەرایەتیی رێکخراوێکی تایبەت بکا، بەڵام ناتوانێ نوێنەرایەتیی نەتەوە یان چینێکی تایبەت بکا. لەبەر ئەوەی کە هەر ئەو نەتەوەیە یان ئەو چین و توێژە دەتوانێ خاوەنی چەندین حیزب و رێکخراوی تر بێت کە لە بەرنامەدا جیاوازن.\nکەواتە دیمۆکراتیەت و بەرپرسیارەتی راستەقینە ئەوەمان پێ دەڵێ کە لە بانگەشەی قسەکردن و نوێنەرایەتی کردنی یەکە گەورە و پڕ لە روانگە جۆربەجۆرەکانی کۆمەڵگە و ناو کۆمەڵگە خۆمان بپارێزین و لە راستیدا تەنیا باس لە روانگەی خۆمان و ئەو لایەنە بکەین کە خۆی رێک خستووە و، خاوەنی بەرنامەی تایبەتە.\nبانگەشەی نوێنەرایەتیکردنی نەتەوە، یان چینێکی تایبەت لە هەڵوێستی خۆبەزلزانانە و تۆتالیتارییەوە دێت و خنکێنەری پلۆرالیزمی ناو کۆمەڵگەیە.\n٢١ مەی ٢٠١٦


حەسەن رۆحانی: لە چەند هەفتەی داهاتوودا مانگی دەستکرد دەنێرینە ئاسمان\nئەمریکا چەندین سزا بەسەر ئێراندا دەسەپێنێت\nهەرمان خالید 11/01/2019 - 10:02 بڵاوکراوەتەوە لە ڕۆژهەڵاتی ناوەڕاست\nسەرۆک کۆماری ئێران رایدەگەیەنێت، کە وڵاتەکەی لە چەند هەفتەی داهاتوودا مانگی دەستکرد دەنێرێتە بۆشایی ئاسمان.\nحەسەن رۆحانی، سەرۆک کۆماری ئێران لە رێوڕەسمی دووەم ساڵوەگەڕی کۆچی دوایی عەلی ئەکبەر هاشمی رەفسەنجانی، سەرۆکی پێشووتری ئێران، رایگەیاند، بڕیاری 2231ی نەتەوە یەکگرتووەکان لە 2015، کە دوای رێککەوتنی ناوکی دەرچوو، شەش سزای لەسەر ئێران هەڵگرت.\nحەسەن رۆحانی هەروەها رایگەیاند، بەپێی ئەو بڕیارە، کە ساڵی رابردوو ئەمریکا لەرێککەوتنەکەی کشایەوە، ئێران مافی هەیە دوای دوو ساڵ لەو بڕیارە، چەک لە وڵاتان بکڕێ.\nسەرۆک کۆماری ئێران هەروەها ئاشکرای کرد، کە وڵاتەکەی لە چەند هەفتەی داهاتوودا، بەرەو ئاراستەکردنی مووشەک بۆ بۆشایی ئاسمان دەچێت، کە مانگی دەستکردیان هەڵگرتووە.\nبەپێی زانیارییە میدیاییەکان، ئەو مووشەکانەی ئێران بەنیازە هەڵیانداتە بۆشایی ئاسمان، توانای هەڵگرتنی کڵاوەی ناوکیشیان هەیە.\nهاشمی رەفسەنجانی، سەرۆک کۆماری پێشووتری ئێران و سەرۆکی کۆڕی دیاریکردنی بەرژەوەندییەکانی ئێران بوو، ئێوارەی رۆژی 8/1/2017 کۆچی دوایی کرد.


کامیل ژیر - ویکیپیدیا، ئینسایکڵۆپیدیای ئازاد\nکامیل نیزامەدین جەلال ناسراو بە کامیل ژیر (Kamil Zheer) یان (Kamil Jeer) لە ٢٠/١٢/١٩٣٤ لە سلێمانی لە دایکبووە.\nپارێزەر: کامیل ژ‌یر: دەرچوی کۆلێجی مافە لەبەغداد، ھەشت کۆرس زمانی ئینگلیزیی لە پەیمانگەی ئەمەریکیو یەک کۆرس زمانی ئەڵمانی لەپەیمانگەی گۆتە لەبەغداد خوێندوە. ماوەی پێنچ مانگیش لەجنێڤ / سویسرا ھەوڵیداوە فێری زمانی فەڕەنسی ببێت. ساڵێکیش لەپەیمانگەی ھونەرە جوانەکان لەبەغداد، ھونەری نواندنو دەرھێنانی خوێندوە. دو بڕوانامەی لە بواری کارگێڕیدا لەبەغداد وەرگرتوە. هەوت خەڵاتی ڕێزلێنانی لە بواری ڕۆشنبیریدا وەرگرتوە.\n1-خه‌ڵاتی جوانترین هۆنراوه بۆ به‌هاری کوردستان 2-خه‌ڵاتی یه‌کێتیی ئه‌دیبو نوسه‌رانی کورد 3-خه‌ڵاتی وه‌زاره‌تی رۆشنبیریی کوردستان 4-خه‌ڵاتی بزاڤی رۆشنبیری 5-خه‌ڵاتی سه‌ندیکای رۆژنامه‌نوسانی کوردستان 6-خه‌ڵاتی رۆژنامه‌ی خه‌بات 7-خه‌ڵاتی پێشمه‌رگه. ٨-خەڵاتی رێکخراوی کوردستان دیالۆک. ساڵی ١٩٦٧ هاوسەرگیریی لەگەڵ نەجات مەئروف کردوەو خاوەنی چوار مناڵن : چیا، چرا، ئارا، شارا.\nلە بواری ڕامیاریدا[دەستکاری]\nئەندامی حزبی شیوعی عێراقی بوە (١٩٤٨) بۆ (١٩٥٨) لەو بڕوایەوە کە کورد لەو ڕێگەیەوە ئەگاتە مافی چارەنوسی خۆی، بەھۆی چالاکییەکانی لەو حیزبەو ڕێکخراوەکانیدا، چەند جار زیندانی کراوە. لە خوێندن پچڕێندراوە. (١٩٥٤-١٩٥٥) ڕاپێچی شوعەیبە کراوە، (١٩٥٧) تا (١٩٥٨) وەک دورخراوەیەکی سیاسی، نێردراوە بۆ ئەبو غرێب.\n•\tدامەزرێنەرو ئەندامی سەرکردایەتی کۆمەڵەی ئازادیو ژ‌یانەوەو یەکێتی کورد (کاژ‌یک) بوە کە بۆ ماوەی (١٥) ساڵ لەخەباتی نھێنیو ژ‌ێر زەمینیدابوە.\n•\tپەیوەندیی نھێنی لەگەڵ پاسۆکدا ھەبوەو دوای ڕاپەڕین، لەگەڵ چوار ھاوبیریدا، مەکتەبی سیاسی پاسۆکیان پێکھێنا.\n•\tساڵی (٢٠٠٤) لە دامەزرێنەرانی کۆڕی سەربەخۆیی کوردستان بوە.\n•\tسەرپەرشتیاری گۆڤاری (ھیوا) بوە (١٩٥٧) و (١٩٥٨) ھەروەھا سەرپەرشتیاری ڕۆژ‌نامەی سەربەخۆیی ئۆرگانی پاسۆک بوە (١٩٩١) تا (١٩٩٣).\n•\tساڵی ١٩٦٣ حاکمی عەسکەری گشتی ڕەشید موسڵیح فەرمانی گرتنی بۆ دەرکردوە بە تۆمەتی ئەوەی ئۆتۆمبێلێکی بۆ مەلا مستەفای بارزانی کڕیوە.. ئەمیش ئەڵێت: ئەگەر بمبوایە پاسکیلێکم بۆخۆم ئەکڕی!.\n•\tساڵی (١٩٧٤) (١٩٧٥) دادوەرو پشکنەری دادبوە لە شۆڕشی ئەیلول.\n•\tسەرۆکی کۆنگرەی نیشتمانی کوردستانە / سەرکردایەتی باشور.\n•\tئەم کۆمەڵە ھۆنراوەیە (کوردایەتی و جوانی): بە گشتی بەھاکان (قیم) ی کوردایەتی و جوانیی ڕەوشت و جوانیی سروشت و جوانیی ئافرەتی لە خۆگرتوەو بریتییە لە ژ‌مارەیەک ھۆنراوەی تازەو ھەندێ ھۆنراوەی ھەڵبژ‌اردە لەکۆمەڵە ھۆنراوەکانی پێشوی کە لەم ڕۆژ‌گارەشدا، ھەمان گیانو گوڕو کاریگەرێتییان تێدایە. لە ئاستی وێژ‌ەیشدا، ھەمان گیانو گوڕو کاریگەرێتییان تێدایەو، ھەمان قورسایی خۆیان ھەیە. دیوانەکانی پێشوش، لە بازاڕدا نەماون، بۆیە لێرەدا چاپکردنەوەیان بە پێویست زانرا.\n•\tکوردایەتی و کۆمیدیای گەندەڵی: بریتییە لە بیست کورتە چیرۆکی ڕامیاری لە بەرگێکدا بە شێوازی لاکرتی (سخریە، ساتیر) بەو گەندەڵیانەی لە دەسەڵاتدا بەربڵاون. (٢٠٠٨) لە سلێمانی چاپکراوە.\n•\tکوردایەتی بیرو بزاڤە: بریتییە لە برێک باری سەرنجو بیرەوەرییە سیاسییەکانی نوسەر لە نێوان (١٩٤٨-١٩٩٤) دا وەک وەڵامدانەوەش بۆبەڕێزان: شۆڕش قادر، ھیمدادی حسەین، گۆڤاری تایم، گۆڤاری جەماوەر، گۆڤاری پەیامی مرۆڤایەتی، ڕۆژ‌نامەی ھاوبیر، عەتا قەرەداغی، د. جەمال نەبەز، د. عوسمان بەرزنجی، زانیار قڕگەیی، ئاسۆس ھەردی، کاندێش، ڕۆژ‌نامەی ھەواڵ، ڕۆژ‌نامەی رایة الحریة، سیروان کاوسی، مەلا بەختیار، چێنەر جۆڵا، بۆتان جەلال، نەوشیروان مستەفا و عیماد ئەحمەد. ھەروەھا ھەندێ پەرچدانەوەشی گرتۆتە خۆ بەرامبەر بەڕێزان: فریاد ڕەواندزی، د.کوردۆ عەلی، شێرکۆ بێکەس، ڕێبین ھەردی، د.کەمال مەزھەر، ئەحمەد حامیدو د.حسەین محەمەد عەزیز، لەگەڵ شەش بابەت: بارزانیو کاژ‌یک، خاوەن فایلەکان، گەمەی عێراق، دەستوری کوردستان و عێراق، کێشەی کوردو یاسای نێودەوڵەتی، خۆپیشاندانەکەی ١٤/٢/٢٠٠٤ و شتی تریش. (٢٠٠٦) لە سلێمانی چاپکراوە.\n•\tکوردایەتی و سەربەخۆیی: لەم پەرتوکەدا، سەرەتا پێناسەی کوردو کوردستانو کوردایەتی ئەکات. زانستیانە ھانی بزافی کورد ئەدات کە لەبازنەی سەپاو دەرچن. لەھۆی نەبونی سەربەخۆیی ئەدوێ. وەڵامی پرسیارەکانی ھۆی سەرنەکەوتنی میرنشینیەکانو حکومەتەکەی شێخ مەحمودو کاژ‌یکو پاسۆک ئەداتەوە. ئەو راستییە ئەسەلمێنێ کە پێکەوەژ‌یان لەگەڵ داگیرکەرانی کوردستاندا، بەھەر ناوێکەوە، ئەستەمە. ئەڵێ سەرکردایەتی پارتییە کوردییەکانی ئێستا لەئاستی ھەلومەرجی سەربەخۆیدا نین. نەخشەو بەرنامە بۆسەربەخۆیی کوردستان دائەنێو ھەمو ئەگەرەکان لەوبارەیەوە ڕەچاوئەکا. لەدەرگای ھەندێ بابەتیکەش ئەدات (٢٠٠٢) لە سلێمانی چاپکراوە.\n•\tأفکار: کتاب باللغة العربیة. یردفیە، بشجاعة وأقتدار، وبأحدث الأفکار علی آراء عدد من الباحثین الذین ینظرون إلی المسألة الکوردیة بمنظار ظاھره التعاطف وباطنە التظلیل قصدا أو جھلا. کما یصحح آراء عدد آخر من الکتاب المخلصین لھذە المسألة. ثم یأتی بآرائە الموضوعیة لأنشاء وتنظیم الأمن القومی والرأی العام فی کوردستان. کما یأتی بحل واقعی للعقدة المستعصیة لأعادة توحید الأدارتین فی جنوب کوردستان. ثم یلقی الأضواء علی جملة من المفاھیم الخاطئة السائدة فی عقول مغلقة بسبب مؤثرات قرون من الأحتلال واڵاضطھاد التی نتج عنھا سیلا من مرکبات النقص والخوف والخجل والأنحراف وعدم الثقة بالنفس أضافة إلی ابحاثە القانونیة لأصلاح النظام القانونی فی کوردستان مع الترجمة الکوردیة لبعض المصطلحات القانونیة المتداولة فی المحاکم وغیرھا من المواضیع. طبع الکتاب فی (٢٠٠٢) فی السلیمانیة.\n•\tکوردایەتیو دەوڵەتێکی کوردی سەربەخۆ: ئەشێ بڵێین ئەم پەرتوکە کە لەبنکەی چاپەمەنی ڕۆژ لەسوید- ستۆکھۆڵم ساڵی (١٩٩٤) لە (١٠٧) لاپەڕەدا چاپیکردبو، چاپی یەکەمی پەرتوکی (کوردایەتی و سەربەخۆیی)ە کە بابەتی بڕگەی (٤)ی سەرەوەیە، لەگەڵ ھەندێک جیاوازیو دوای ئەوەی ھەندێک بابەتی نوێی خرایەسەر.\n•\tھەڵبەستەکانی ژ‌یر: کۆی ھۆنراوەکانێتی، تا ساڵی (١٩٩٣) کە دەزگای چاپەمەنی ڕۆژ لە سوید کۆیکردبوەوەو لە (٤٢٨) لاپەڕەدا چاپیکردوە لەتەک توێژ‌ینەوەیەکدا بەناوی (پراوەکانم لە ھەڵبەستداو وانەیەک لە بارەی ھەڵبەستەوە). کە بەھەردوکیان (٤٦٣) لاپەڕەی گرتۆتەوە. •\tگەورەپیا،: بریتییە لە سێ شانۆنامە بەھۆنراوە. لەتەک چاپی دومی (ئافرەت و نوشتە) کە ئەمیش ھەمان دەزگا لەسوید لە (١١٧) لاپەڕەدا چاپیکردوە:\n١-شانۆنامەی یەکەم (ئەحەی جاو) بە شێوازێکی کۆمیدی لەبارەی ئەو پیاوەوەیە کە لەسلێمانی ھەندێ کەس پێیانئەوت (شێت!) ھەندێکیش پیانئەوت (وەلی!).\n٢-شانۆنامەی دوەم (نازە) کێشمە کێشێکە لەنێوان بەگو جوتیارو ڕۆشنبیرو دەوڵەمەندو پزیشکو پیشەسازو ئەندازیارو تێکۆشەرو گێرەشێوێندا.\n٣-شانۆنامەی سێیەم (گەورە پیاو) بەشێوازێکی کۆمیدی لەبارەی بەشیر موشیری ناودارەوەیە. شیاوی وتنە، ئەو بەرھەمانەی لە سوید چاپکراون، ژ‌مارەیەکی کەمیان گەیشتنە کوردستان.\n•\tجوانی: تایبەتە بەو ھۆنراوانەی لەبارەی جوانیی ئافرەتەوە وتراون. (١٩٨٣) لە سلێمانی چاپکراوە.\n•\tکوردایەتی: تایبەتە بەو ھۆنراوانەی لەبارەی کوردایەتییەوە، ساڵەکانی (١٩٥٨) تا (١٩٦٠) وتراون، لەتەک پێشەکیەکی د،جەمال نەبەزدا.\n•\tنازەنین: یەکەم کۆمەڵە ھۆنراوەکانێتی کە لەنێوان (١٩٥٤) تا (١٩٥٧) وتراون.\n•\tئافرەت و نوشتە: شانۆنامەیەکی کۆمیدییە، ساڵی (١٩٥٦) چاپکراوەو لەسەر شانۆی قوتابخانەی ئامادەیی کوڕان لەسلێمانی نمایشکراوە.\n•\tکوردایەتیو جوانی.\n•\tبەچاپی ئەلەکترۆنی: (کوردایەتیو شاڵاوی دژەناوخۆییەکاک بەهاوکاریی ب هەندرین، فەلسەفەی بەشیری، پرسیارەکان تینوی وەڵامن بەهاوکاریی هەڵۆ بەرزنجی، یادەکانم کە لەسایتی ئیمڕۆدا بڵاوکراونەتەوە) هەر بەچاپی ئەلەکترۆنی: باخچەی هۆنراوەکانم لەدیدی هاوڕێیانەوە. کورتە وەڵامەکان لەفەیسبوک. ژمارەیەک دیمانەی تەلەفیزیۆنی.\nھەندێک لە بابەتەکانی نوسەر: http://www.kurdistanan.net/index.php?sid=23367[بەستەری مردوو] https://web.archive.org/web/20110101172523/http://www.kurdistannet.info/net/index.php?option=com_content&view=article&id=13631%3A2010-07-21-21-29-47&catid=487%3A2010-07-13-21-13-29&Itemid=174\nوەرگیراو لە «https://ckb.wikipedia.org/w/index.php?title=کامیل_ژیر&oldid=764204»\nنووسەرانی عێراقی بە زمانی کوردی\nئەم پەڕەیە دواجار لە ١٤:٥٤ی ١٧ی ئازاری ٢٠٢١ نوێ کراوەتەوە.


رۆژگاری ئەمەریكا وەك پۆلیسی جیهان بەسەرچوو\n25/07/2020 561 جار خوێندراوه‌ته‌وه\nرۆژنامەی "ناشیۆناڵ ئینترێست"ی ئەمەریكی باسی لەوە كردووە، كە جەنگی سایبیری و ململانێی بۆشایی ئاسمان و فرۆكە بێفرۆكەوانەكان‌و موشەكە وردپێكەكان، شۆڕشیان بەسەر جیهانی جەنگە كلاسیكییەكاندا هێناوە و ئەمەریكا و هاوپەیمانەكانی ناچار دەكەن جارێكی تر بیر لە داڕشتنەوەی هێز و توانایان لە ئەوروپای رۆژئاوا بكەنەوە.\nرۆژنامەكە بڵاویشیكردەوە، كە ئەمەریكا چیتر ناتوانێت وەك تاكە هێزی سەربازیی زاڵ بەسەر جیهاندا بجوڵێتەوە‌و سەردەمی پۆلیسی ئەمریكا بەسەرچووە.\nرۆژنامەكە باسی لەوەش كردووە، كە روسیا دەتوانێت لەماوەی چەند چركەیەكی كەمدا هەموو بنكە و بارەگاكانی ئەمەریكا لە ئەوروپا مووشەكباران بكات‌و لەڕێگای فرۆكەی درۆنزەوە بەئامانجیان بگرێت، ئەوە جگە لە هێرشە ئەلیكترۆنییە خێراكان و تەنانەت گەردوونییەكانیش.\nراپۆرتی رۆژنامە ئەمەریكییەكە باسی لەوەش كردووە، كە ئەمەریكا و هاوپەیمانەكانی ناچار دەبن لەپێناو مانەوە و رووبەڕووبوونەوەو بەرپەرچدانەوەی ئەو ئاڵنگارییە نوێیانەی دێنە پێشەوە، بەیەكەوە دابنیشن و هەڵسەنگاندن بۆ دووبارە ڕێكخستنەوەی پەیكەری هێزەكانیان لە ئەوروپای رۆژئاوا بكەنەوە .\nناشیۆناڵ ئینترێست جەختی كردووەتەوە، هەر ئەوەندە بەس نییە هەموو ئەندامانی ناتۆ پابەندی تەرخانكردنی ٢٪ی بودجەیان بن بۆ بواری بەرگری، بەڵكو لەوەش گرنگتر، وڵاتانی هاوپەیمانی ناتۆ پێویستیان بە ستراتیژێكی بەرگری هاوبەشە، كە لەباریدا هەبێت ڕووبەڕووی ئاڵنگارییە نوێكانی جەنگە نوێكان ببێتەوە .\nسەبارەت بە سوودەكانی بابەتی بوونی سەربازی گەورە و هەمیشەیی ئەمەریكا لە ئەوروپا، رۆژنامەكە پێیوایە چیتر ئەمەریكا و هاوپەیمانەكانی توانای پارێزگاریكردن لەبنكەی سەربایی گەورەیان لە ئەوروپادا نییە، لەبەر ئەوەی لەراستیدا مەترسییە گەورەكە لە تانك و زرێپۆشەكاندا نییە، بەڵكو لە چەكە نوێكانی روسیادایە وەك موشەكی كیشوەربڕی "Avanguard"، كە دەتوانێت هەموو سیستەمە بەرگرییە ئاسمانییەكان تێپەڕێنێت .\nلەكۆتاییدا باس لەوەش كراوە، كە دەبێت سوپاكانی رۆژئاوا خۆیان بۆ ئایندەیەكی دوژمنكارانەتر ئامادە بكەن ئەگەر ئەوە ڕوونەدات، ئەوە هێزە جێگیرەكانی ئەمەریكا لە ئەوروپا مەترسی ئەوەیان لەسەرە لەرووبەرووبوونەوەی جۆری نوێی جەنگە خێراكاندا، بۆ هێڵی "ماگینۆ" بگۆڕێن.


سەرەتا»رۆبۆتیك»هه‌واڵى ڕۆبۆتیك»فلای كامی Airnamics R5 بناسه\nفلایكامێكی ریكۆردكرنی فیدیۆیه تایبه‌ته به په‌خشی ته‌له‌فیزیۆن و ڕوداوی ڕاسته‌وخۆ.\nتوانای فرینی هه‌یه به‌خێرای 150كیلۆمه‌تر له كاتژمێرێكدا و له‌ماوه‌ی 4چركه‌ده خێرایه‌كه‌ی ده‌گاته 100كم وه‌ك ئۆتۆمبێلی پێشبڕكێ له فایبه‌ر كاربۆن دروست كراوه كه توانای ئه‌وه‌ی ئه‌داتێ بۆ ماوه‌ی 3كاتژمێر بفڕێت به كێشی زیاده‌ی 15كیلۆگرامه‌وه و بۆ كاروباری تریش ئه‌توانرێت به‌كاربهێنرێت.جگه له بواری ریكۆردی ڤیدۆ وه‌كو بواره‌كانی جوگرافیا و ئه‌ندازیاری شارستانی ….هتد\nچه‌ند سیسته‌مێكی سه‌لامه‌تی و فڕینی پێشكه‌وتوی تێدایه وه‌كو فرۆكه‌ی بێ فرۆكه‌وان وه كۆمه‌ڵێك هه‌سته‌وه‌ری تایبه‌ت به نیشتنه‌وه‌ی تێدایه كه زۆر پێشكه‌وتو و هه‌ستیارن .\nهه‌روه‌ها سیسته‌مێكی وزه‌ی زۆرپێشكه‌وتوی هه‌یه به‌شێوازێك ئه‌گه‌ر هه‌موو به‌شه‌كانی به‌جارێك له‌كاربكه‌ون به‌هۆی كێشه‌ی میكانیكی یان كێشه‌ی ته‌كنه‌لۆژی ، ئه‌وان توانای نیشتنه‌وه‌ی به‌سه‌لامه‌تی هه‌بێت .\nجگه‌له‌وه‌ش سیستمی شوێنكه‌وتنی ئامانجی زۆرپێشكه‌وتوی هه‌یه كه ده توانرێت له‌بواری سه‌ربازیدا به‌كاربهێنرێت .\nئاماده‌كردنى : هه‌ڵمه‌ت شه‌وكه‌وت\nبابەتەكانی پێشووترEMUI چیه و له‌سه‌ر چی جۆره مۆبایلێک جێگیر کراوه ؟\nبابەتی دواتر چۆنیەتی کردنەوەی دوو massenger لە یەک مۆبایل دا\nلەلایەن sarhang sliman 12/04/2016\nچۆنیەتی دروست کردنی خشتە لە SQL server لە وانەی ڕابردوو باسی چۆنیەتی دروستکردنی داتابەیسمان کرد…\nGolden Alwafi 2018 وەرگێڕێ ڕستەی ئنگلیزی بۆ عەرەبی كۆتا وەشان\nزمانی ئنگلیزی وەكوو زمانێكی سەرەكی ڕۆژانەمان وەكوو ئاو خواردنەوەی لێ هاتووە و پێویستمان پێ دەبێـ…\nگۆڕینی زەنگی پەیوەندی ئایفۆنەكەت بێ كۆمپیوتەر بە زیادكراوێك بۆ بەرنامەی Shortcuts\nگۆڕینی زەنگی پەیوەندی ئایفۆنەكەت بێ كۆمپیوتەر بە زیادكراوێك بۆ بەرنامەی Shortcuts https://www.youtube.com/watch?v=gYOo_Y_jmzk


پێش كوشتنی ناچاركرا گۆڕ بۆخۆی هه‌ڵكه‌نێ\nبە گولـلە کوشتویانە\nKurdistan24 هه‌ولێر 11:56 2021/12/09\nوێنەی ئەو کچەی کوژراوە\nجیهان گۆڕ تاوانی کوشتنی\nله تاوانێكی ترسناك كه تۆڕه كۆمه‌ڵایه‌تییه‌كانی هه‌ژاند، كچێك پێشكوشتنی ناچاركراوه، به ده‌ستی خۆی گۆڕ بۆ خۆی هه‌ڵكه‌نێت، دواتر به یه‌ك گولـلە كوژرا.\nرۆژنامه‌ی زه سه‌ن-ی به‌ریتانی بڵاوی كرده‌وه، پۆلیسی به‌رازیل ته‌رمی ئاماندا پاشا-ی ته‌مه‌ن 21 ساڵی دۆزیه‌وه، پاش ئه‌وه‌ی بكه‌ری تاوانه‌كه گه‌ڕێندراوه‌ته‌وه شوێنی تاوانه‌كه، دانی به تاوانه‌كه‌دا ناوە.\nپۆلیسی به‌رازیل مانگی نۆڤه‌مبه‌ری ئەمساڵ، ته‌رمی كچێكی دۆزیه‌وه كه له لێواری شاری ئارابیرۆبا نورت، له ویلایه‌تی سانتا كاترینا له باكووری وڵاتەکە ژێر خاك كرابوو، تاوانباره‌كه دانی نا به‌كوشتنی كچه‌كه، كه پیشتر گۆڕه‌كه‌ی پێ هه‌ڵكه‌ندبوو.\nله دوایین نامه‌ی ده‌نگی، كه كچه‌كه بۆ كه‌سوكاری ناردبووی، گوتبوی "به‌یانی ده‌گه‌ڕێته‌وه ماڵه‌وه"، له‌و كاته‌وه په‌یوه‌ندی پچڕاوه. كه‌سوكاری باسیان لەوەکردووە، لەو پەیامەدا هەست بەوەکراوە دەنگی با لەگەڵ ده‌نگی کچەکە هەیە و دەنگەکەش گوماناوی بووە.\nلەبەردەم پۆلیسی لێکۆڵینەوە تاوانباره‌كه رایگه‌یاند، دوای نامه ده‌نگییه‌كه كچه‌كه‌ی كوشتووه، دواتر نیگەران بووە و لە تاوانەکە پەشیمان بووەتەوە و پۆلیسی ئاگادار کردووەتەوە.\nلە لێکۆڵینەوەکانی پۆلیس دەرکەوتووە، تاوانبار بازرگانی ماده‌ی هۆشبه‌رە.


بەهۆی ناسەقامگیری بازاڕی جیهانی و كەمبوونەوەی خواست لەسەری و سەرهەڵدانی جۆرێكی گۆڕاوی كۆرۆنای نوێ لە زۆربەی وڵات، بەهای زێڕ لە بازاڕەكانی جیهانی بەشێوەیەكی بەرچاو ڕووی لە دابەزین كرد.\nدانا وەرتی، لە زێڕنگەری ئازوورا لە هەولێر بۆ (خەڵك) ڕایگەیاند، چەند ڕۆژێكە بەهای زێڕ ڕووی لە دابەزین كردووە و ئێوارەی ئەمڕۆ سێ شەممە بەهای یەك ئۆنسە بۆ 1795 دۆلار دابەزی و هاوكات نرخی یەك لیرەی دوبەی بۆ 375 دۆلار دابەزیوە.\nڕاشیگەیاند، بەهای یەك مسقاڵ زێڕی عەیار 21 بۆ ٣٦٩ هەزار و عەیار 18 بۆ 310 هەزار هەزار دابەزیوە.\nئاماژەی بەوەشكرد، لەگەڵ دابەزینی بەهای زێڕ، نرخی دۆلاریش بەردەوام لە گۆڕانكاریدایە و ئەمڕۆ نرخی 100 دۆلار بۆ 146 هەزار و 250 دینار بەرزبۆتەوە.\n03 ئازار 2021 6.24 pm\nخەڵك- سەرەڕای دابەزینی بەهاكەی بۆ ماوەی چەند ڕۆژێك لەسەریەك، ئەمڕۆ نرخی ئاڵتون جارێكی دیكە دابەزی و بەهای یەك…